Piala Dunia: Juara Bertahan Hantar England Pulang Ke Rumah

Kempen juara bertahan, Perancis tidak terhenti setakat suku akhir sebaliknya berhasil meneruskan kemaraan ke peringkat separuh akhir Piala Dunia 2022 Qatar.

Kemaraan itu direalisasikan selepas menumpaskan England dengan keputusan 2-1 dalam perlawanan yang berlangsung di Stadium Al Bayt, awal pagi tadi, waktu Malaysia.

Kemenangan skuad berjulukan Les Bleus ini hadir menerusi jaringan Aurelien Tchouameni dan Olivier Giroud pada minit 17’ dan 78’ masing-masing.

Manakala England yang berjulukan Three Lions pula berhasil meraih jaringan tunggal menerusi sepakan penalti yang disempurnakan oleh Harry Kane pada minit 54’.

England berpeluang untuk menyamakan kedudukan sekitar minit 84’ apabila dihadiahkan sepakan penalti oleh pengadil perlawanan. Akan tetapi, Kane gagal menyudahkannya sepertimana yang diambilnya pada kali pertama sekaligus menghanguskan peluang tersebut.

Ianya sekaligus menamatkan kempen Piala Dunia buat England kendalian Gareth Southgate pada edisi kali ini.

Kekalahan ini juga membuatkan England tidak dapat mengulangi pencapaian mara ke peringkat separuh akhir sepertimana edisi terdahulu – Piala Dunia 2018 Rusia.

Sementara itu, Perancis kendalian Didier Deschamps akan membuat perhitungan dengan wakil benua afrika, Maghribi pada peringkat separuh akhir kelak.

Featured Image: FIFA World Cup


Kelayakan Piala Dunia: Rabih Ataya Bakal Bertemu Iran, Korea, UAE, Iraq & Syria

Skuad kebangsaan yang diwakili oleh pemain import Kedah Darul Aman, Rabih Ataya bakal bertemu 3 pasukan dari asia barat serta masing-masing sebuah pasukan dari asia tengah dan asia timur dalam pusingan akhir Kelayakan Piala Dunia 2022.

Hasil undian yang berlangsung di AFC House, Kuala Lumpur pada hari ini telah meletakkan Lubnan bersama-sama Syria, Iraq, Emiriah Arab Bersatu (UAE), Republik Islam Iran (Iran) dan Republik Korea dalam Kumpulan A.

Pemain tengah lincah Kedah ini antara watak yang memacu Lubnan layak ke pusingan akhir Kelayakan Piala Dunia 2022. Selain itu, skuad kebangsaannya juga telah layak secara automatik untuk menyertai saingan Piala Asia 2023 di China.

Untuk makluman, Rabih muncul satu-satunya pemain yang beraksi dalam kancah Liga Malaysia layak untuk bermain di peringkat ini.

Pusingan terakhir kelayakan Piala Dunia ini akan berlangsung bermula September hadapan sehingga Mac 2022. Juara dan naib juara setiap kumpulan akan layak secara automatik ke pentas Piala Dunia yang akan berlangsung di Qatar.

Sementara itu, pasukan yang menduduki tangga ketiga setiap kumpulan akan bermain dalam perlawanan playoff.

Featured Image: Kedah Darul Aman


Piala AFF: Harimau Malaya Jumpa Juara Bertahan, Thailand Di Separuh Akhir

Pasukan bola sepak kebangsaan berhasil melakar kemenangan dalam perlawanan akhir peringkat Kumpulan B bagi saingan Piala AFF Mitsubishi Electric 2022 dengan menumpaskan negara jiran tetangga, Singapura.

Skuad berjulukan Harimau Malaya melakar kemenangan tersebut dengan keputusan 4-1 ketika turun melayan kunjungan Singapura di Stadium Nasional Bukit Jalil (SNBJ), hari ini.

Satu jaringan masing-masing daripada penyerang, Darren Lok dan Sergio Aguero serta jaringan berganda daripada pemain tengah, Stuart Wilkin memastikan Harimau Malaya merekodkan kemenangan dengan keputusan tersebut.

Sementara itu, jaringan tunggal saguhati Singapura pula dihasilkan oleh Faris Ramli pada penghujung perlawanan.

Pada masa yang sama, kemenangan itu membolehkan Harimau Malaya mengutip tiga mata penuh sekaligus mengumpul sembilan mata daripada empat perlawanan peringkat kumpulan.

Kutipan mata itu meletakkan Harimau Malaya selaku naib juara Kumpulan B sementara juara kumpulan menjadi milik Vietnam setelah memungut sepuluh mata.

Vietnam mengesahkan status juara Kumpulan B setelah menumpaskan Myanmar dalam perlawanan terakhir peringkat kumpulan yang turut berlangsung sebentar tadi.

Dengan menamatkan saingan peringkat kumpulan selaku naib juara, Harimau Malaya akan berhadapan dengan juara Kumpulan A merangkap juara bertahan, Thailand di peringkat separuh akhir.

Saingan separuh akhir akan berlangsung secara timbal balik iaitu pada 7 dan 10 Januari di halaman sendiri terlebih dahulu sebelum bertandang ke laman lawan pada perlawanan berikutnya.

Featured Image: Football Association of Malaysia


Bola Sepak Di Malaysia Tiada Pulangan – Presiden PJ City FC

Petaling Jaya City Football Club (PJ City) mengumumkan tidak akan bertanding dalam saingan Liga Super 2023 kelak. Perkembangan itu disahkan oleh presidennya, Dato’ Sri Subahan Kamal dalam satu sidang media, hari ini.

Namun begitu, Subahan menjelaskan keputusan skuad berjulukan The Pheonix menarik diri bukan berpunca daripada tiadanya pulangan atas pelaburan (return on investment) yang dibuat terhadap pasukan ini.

Malahan, Subahan sedia maklum bahawa bola sepak di Malaysia tidak memberikan pulangan daripada segi kewangan.

Menurutnya, penubuhan PJ City yang dimiliki oleh Qi Group ini bertujuan untuk memberikan peluang kepada bakat tempatan menerusi tagline “Yakini Lokal” serta menyumbangkan pemain kepada skuad kebangsaan.

Faktor utama PJ City menarik diri adalah perubahan besar kancah bola sepak tanah air pada musim hadapan terutamanya melibatkan pertambahan kuota pemain import.

“Bola sepak Malaysia ada pulangankah? Tiada pulanganlah.”

“Kebanyakan kelab di dalam negara ini diuruskan oleh (kerajaan) negeri kerana (kerajaan) negeri mempunyai dana yang tanpa had.

“Bola sepak juga digunakan untuk menggembirakan orang ramai daripada sudut keputusan politik, kerana anda memiliki 100,000, 50,000 atau 40,000 penonton untuk hadir (menyaksikan perlawanan bola sepak).”

“Disebabkan itu, (kerajaan) negeri sanggup untuk mengepam duit (ke dalam pasukan bola sepak).”

“Saya boleh katakan PJ City merupakan satu-satunya kelab di dalam negara, saya berani katakan, merupakan satu-satunya kelab dalam sejarah bola sepak Malaysia, Qi Group yang keluarkan duit poket sendiri untuk membiayai pasukan.”

“Pada saat Dato’ Sri Vijay (Eswaran) merangkap pemilik membuat keputusan (menubuhkan PJ City), dia tidak pernah bercakap mengenai pulangan. Memang tiada pulangan.

“Kami tidak terlibat dalam bola sepak di negara ini untuk pulangan. Kami mahu menyumbang dengan memberikan peluang kepada bakat-bakat tempatan untuk ditinjau bagi diserap kepada skuad kebangsaan.” katanya kepada para pengamal media yang hadir di Qi Tower, sebentar tadi.

Subahan yang pernah menduduki kerusi Presiden Persatuan Bola Sepak Selangor (FAS) serta Timbalan Presiden Persatuan Bola Sepak Malaysia (FAM) turut menyatakan penglibatan bola sepak di Malaysia ini seumpama suatu tanggungjawab sosial korporat (CSR) dan menjadi sumbangan kepada orang ramai.

Pada masa yang sama, walaupun tidak beraksi dalam kancah Liga Super musim hadapan, Qi Group akan kekal menyumbang dana kepada bola sepak tanah air namun dengan cara berbeza serta penumpuan terhadap peringkat akar umbi dan pembangunan.

Featured Image: Azri Haziq / Makan Bola


Pekerja Kesihatan Jadi Kontak Rapat Tak Perlu Kuarantin, Giliran Pemain Bola Selepas Ini?

Pekerja kesihatan yang menjadi kontak rapat kepada individu yang positif Covid-19 tidak perlu lagi menjalani kuarantin atau isolasi.

Perkara tersebut dimaklumkan oleh Menteri Kesihatan, Khairy Jamaluddin dalam satu sidang media yang diadakan pada petang semalam.

Difahamkan protokol tersebut telah pun diamalkan dalam kalangan pekerja kesihatan menerusi pekeliling yang diedarkan pada 15 Februari lalu.

“Satu pekeliling telah dikeluarkan Ketua Pengarah Kesihatan, Tan Sri Dr. Noor Hisham Abdullah untuk pekerja kesihatan mengenai satu protokol baharu.

“Protokol itu menjelaskan, mereka yang disahkan kontak rapat kini tidak lagi perlu menjalani isolasi sekiranya tidak bergejala,” katanya.

Menurut Khairy merangkap Ahli Parlimen Rembau itu lagi, pihak kerajaan akan mengimplementasikan protokol yang sama terhadap individu kalangan bukan pekerja kesihatan apabila bersedia kelak.

“Jadi kita mungkin akan guna pakai protokol yang sama apabila kita rasa sudah boleh melaksanakannya kepada orang ramai.

“Saya juga sudah minta (Tan Sri) Dr. Noor Hisham untuk maklum kepada sektor kesihatan swasta bahawa mereka juga boleh ikut protokol sama seperti KKM,” tambahnya lagi.

Terdahulu, Sukanz melaporkan penganjur bola sepak tempatan, Malaysian Football League (MFL) telah memohon protokol yang sama melibatkan pemain bola sepak yang menjadi kontak rapat kepada pihak kerajaan.

Sekiranya keputusan ujian Covid-19 melibatkan pemain itu negatif, pemain itu tidak perlu menjalani kuarantin dan dibenarkan untuk bermain. Hanya yang positif Covid-19 sahaja perlu menjalani kuarantin

Untuk pengetahuan smeua, protokol yang sama ini digunakan dan diamalkan oleh penganjur bola sepak di eropah, antarabangsa serta ketika penganjuran Piala AFF 2020 di Singpura yang turut melibatkan skuad senior kebangsaan, Harimau Malaya pada hujung tahun lalu.

Bagaimanapun, Ketua Pegawai Eksekutif (CEO) MFL, Stuart Ramalingam memaklumkan permintaan oleh MFL ini telah ditolak oleh pihak kerajaan buat masa ini.

Featured Image: Malaysian Football League


Syed Modi 2022: Chan Peng Soon Tarik Diri Pusingan 16 Kerana Alahan

Beregu campuran negara, Chan Peng Soon dan Valeree Siow disahkan tidak dapat meneruskan aksi pada pusingan 16 di kejohanan Antarabangsa Syed Modi 2022, Lucknow, India.

Penarikan diri ini berpunca daripada Peng Soon mengalami alahan yang menyebabkan mengganggu pendengarannya. Perkara tersebut dikongsikan pemain berusia 33 tahun itu menerusi akaun media sosialnya, semalam.

Oleh demikian, lawan mereka yang merupakan pasangan beregu campuran India, Balkeshari Yadav-Swetaparna Panda memperolehi kemenangan percuma dan mara secara automatik ke peringkat suku akhir.

Sementara itu, di peringkat suku akhir nanti, pasangan India ini akan menentang salah satu beregu senegaranya, samada Akshan Shetty-Simran Singhi atau Kashish Sharma-Saruni Sharma.


Leong Mun Yee Genggam Master Komunikasi Korporat UPM

Selepas lima tahun mengikuti pengajian, bekas penerjun negara, Datuk Leong Mun Yee kini merupakan pemegang Ijazah Sarjana atau Master Komunikasi Korporat dari Universiti Putra Malaysia (UPM).

Bekas atlet yang berusia 37 tahun ini menerima Master tersebut daripada Sultan Selangor merangkap Canselor UPM, DYMM Sultan Sharafuddin Idris Shah Alhaj pada Majlis Konvokesyen UPM Ke-46 pada Sabtu lalu.

“Saya mahu berterima kasih kepada semua pensyarah yang berkongsikan ilmu, rakan sekelas dan rakan-rakan yang membantu saya sepanjang pengajian ini.”

“Juga (ucapan terima kasih) kepada Kementerian Pengajian Tinggi untuk biasiswa sepanjang tempoh pengajian akademik di UPM,” ujarnya menerusi satu muat naik di laman sosialnya.

Namun begitu, kejayaan menggengam ijazah sarjana ini bukanlah satu pengakhiran buat Mun Yee dalam bidang akademik.

“Perancangan saya akan datang jika berpeluang saya ingin untuk menyambung pengajian saya ke peringkat (Ijazah) Sarjana dalam bidang Psikologi Sukan bagi memperlengkapkan lagi ilmu pengetahuan saya,” katanya lagi seperti dipetik daripada laman sesawang rasmi UPM.

Untuk makluman semua, sebelum ini Mun Yee juga merupakan graduan dalam Ijazah Sarjana Muda Komunikasi UPM pada tahun 2017.

Sebagai rekod, Mun Yee yang mengumumkan persaraannya pada penghujung tahun lalu pernah terlibat dalam lima edisi Sukan Olimpik, pemenang pingat perak dan gangsa Kejohanan Dunia, pingat perak Piala Dunia, pingat perak dan gangsa Sukan Komanwel & Asia serta pingat emas Sukan SEA.

Pada saat ini, Mun Yee berkhidmat sebagai jurulatih untuk skuad terjun negara.

Featured Image: Facebook Leong Mun Yee


TNG eWallet Tawar Pulangan Tunai RM5 Untuk Pembelian Tiket Bola Sepak

Peminat bola sepak yang membeli tiket di laman sesawang www.tickethotline.com.my serta membayarnya melalui Touch ‘n Go eWallet (TNG eWallet) akan mendapat pulangan tunai sebanyak RM5 – bagi pembelian minimum sebanyak RM50.

Dimaklumkan, promosi ini dijalankan secara khas bermula sekarang sehingga 31 Mac 2023 tertakluk kepada terma dan syarat.

Sementara itu, dalam beberapa bulan akan datang, pengguna TNG eWallet boleh membeli tiket dan barangan MFL eksklusif secara terus melalui aplikasi eWallet – tertakluk kepada terma dan syarat.

Tawaran ini hadir selepas pemilik dan pengendali TNG eWallet iaitu TNG Digital Sdn Bhd (TNG Digital) menjalinkan kerjasama dengan penganjur bola sepak tempatan, Malaysian Football League (MFL).

Susulan kerjasama itu, TNG eWallet diangkat menjadi eWallet rasmi untuk MFL musim 2023 disamping menaja saingan Perlawanan Sumbangsih, Liga Super, Piala FA, Piala MFL, MFL Challenge Cup dan Piala Malaysia.

Untuk makluman semua, kehadiran TNG eWallet adalah selaku rakan kerjasama serta penaja yang ke-13 buat MFL serta kejohanan-kejohanan di bawah anjurannya bagi kali ini.

Sebelum ini, mereka telah mengikat kerjasama serta menerima tajaan daripada 12 entiti perniagaan yang terdiri daripada Unifi, Puma, Pos Malaysia, Alif, Malaysia Airlines, Uphamol, Proviton STR, Origina, Colgate, BubblesO2, Al Rajhi Bank dan AEON BiG.


Ranking BWF: Vivian Hoo-Chiew Sien Raih Peningkatan 60 Anak Tangga

Pasangan beregu wanita bebas (independent players) Malaysia, Vivian Hoo dan Lim Chiew Sien meraih peningkatan yang memberangsangkan dalam ranking dunia yang dikemaskini oleh Persekutuan Badminton Dunia (BWF) pada hari ini.

Biarpun terkandas di Pusingan 2 pada kejohanan Terbuka HYLO 2021 pada minggu lalu, ianya membolehkan pasangan beregu ini merekodkan peningkatan sebanyak 60 anak tangga sekaligus menghuni tangga ke-129 dunia pada minggu ini.

Sementara itu, pasangan beregu wanita utama negara, Pearly Tan dan Thinaah Muralitharan yang tidak mengambil bahagian di kejohanan tersebut kekal berada di kedudukan ke-18 dunia.

Manakala beberapa pasangan beregu wanita yang lain seperti Lee Meng Yean-Yap Cheng Wen (ke-173), Teoh Mei Xing-Anna Cheong (ke-234) dan Go Pei Kee-Yap Ling (ke-316) mencatatkan penurunan beberapa anak tangga.

Hal ini terjadi kerana kesemua pasangan beregu ini tidak mengambil bahagian dalam mana-mana kejohanan pada minggu lalu.


Terbuka Malaysia: Anna-Mei Xing Buat Kejutan Singkir Beregu No.3 Dunia

Satu kejutan dilakar oleh beregu wanita negara, Anna Cheong dan Teoh Mei Xing dengan menyingkirkan pasangan yang berada di ranking ketiga dunia, Lee So-hee dan Shin Seung-chan di peringkat Pusingan 16 saingan Terbuka Malaysia 2022.

Biarpun berada di kedudukan yang jauh lebih rendah iaitu di ranking ke-44 dunia, Anna-Mei Xing berhasil mengatasi pasangan dari Korea ini menerusi tiga set permainan yang berkesudahan dengan skor 18-21, 21-12 dan 21-15.

PETRONAS Malaysia Open 2022WD – Round of 16               🇲🇾Anna Ching Yik CHEONG🏅18 21 21 🇲🇾Mei Xing TEOH🏅21 12 15 🇰🇷So Hee LEE               🇰🇷Seung Chan SHIN

🕗 in 54 minutes https://t.co/Bod6DIOyYs

— BWFScore (@BWFScore) June 30, 2022

Pertemuan sulung melibatkan Anna-Mei Xing menentang Lee-Shin yang merupakan sebahagian daripada skuad juara Piala Uber 2022 ini berlangsung dalam tempoh hampir satu jam permainan di Gelanggang 3, Axiata Arena.

Sementara itu, dengan kemenangan yang diraih ini, Anna-Mei Xing berhasil melayakkan diri ke peringkat suku akhir saingan berstatus Jelajah Dunia Super 750 BWF ini.

Di peringkat ini, Anna-Mei Xing akan bertemu samada beregu Thailand (ranking ke-195), Supissara Paewsampran dan Puttita Supajirakul atau beregu Jepun (ranking keenam), Mayu Matsumoto dan Wakana Nagahara pada hari esok.

Featured Image: Badminton Association of Malaysia


JDT Jalin Kerjasama Dengan Subway, Bakal Buka Kedai Di Stadium Sultan Ibrahim

Kelab Bola Sepak Johor Darul Ta’zim (JDT) mengumumkan sebuah lagi kerjasama dengan syarikat antarabangsa.

Kali ini, mereka mengadakan kerjasama dengan sebuah francais makanan yang terkenal dari Amerika Syarikat iaitu Subway.

Hasil kerjasama yang dilakukan, peminat dan penyokong dapat menikmati hidangan sandwich lazat sambil menyaksikan perlawanan bola sepak di Stadium Sultan Ibrahim.

Johor Darul Ta'zim FC (JDT) have tied-up a deal with American franchise Subway. The sandwich company will open a store at the Sultan Ibrahim Stadium in Iskandar Puteri next year.[1/2] pic.twitter.com/vIFfJPiA6X

“Syarikat sandwich ini akan membuka kedai mereka di Stadium Sultan Ibrahim, Iskandar Puteri pada tahun hadapan.” tulis kenyataan rasmi kelab.

Dalam makluman yang sama, skuad Harimau Selatan difahamkan sedang dalam proses rundingan bersama tiga lagi jenama yang akan membuka cawangan mereka di stadium tersebut.

Mereka mahu menjadikan Stadium Sultan Ibrahim direka sebagai destinasi pelancongan di mana para pengunjung boleh menjamu selera, membeli-belah dan juga menonton perlawanan bola sepak.

Terdahulu, mereka telah mengumumkan memeterai perjanjian penajaan mega bersama sebuah syarikat pembuat kenderaan elektrik dari negara jiran iaitu Swag.

Featured Image: JOHOR Southern Tigers & Subway


Dua Beregu Lelaki Malaysia Rebut Kejuaraan Cabaran Antarabangsa Mongolia 2023

Dua beregu lelaki tanah air, Chia Weijie-Liew Xun dan Low Hang Yee-Ng Eng Cheong bakal menyerikan perlawanan akhir bagi merebut gelaran juara bagi Cabaran Antarabangsa Mongolia 2023.

Kedua-dua slot perlawanan akhir bagi kategori beregu lelaki dibolot oleh beregu Malaysia selepas gandingan Weijie-Xun serta Hang Yee-Ng Cheong berhasil melakar kemenangan ke atas lawan masing-masing di peringkat separuh akhir, hari ini.

Weijie-Xun yang merupakan gandingan naungan Persatuan Badminton Malaysia (BAM) terlebih dahulu mengesahkan kemaraan setelah menumpaskan pasangan Jepun yang menghuni ranking ke-999 dunia, Shogo Ogawa dan Daisuke Sano secara menerusi tiga set permainan yang berkesudahan dengan skor 21-18, 16-21 dan 21-14 dalam tempoh masa 50 minit.

Untuk makluman, ini merupakan julung kalinya Weijie-Liew Xun melakar kemaraan ke perlawanan akhir sejak bergandingan bersama bermula Disember tahun lalu.

Sementara itu, Hang Yee-Eng Cheong pula menempah tiket ke perlawanan akhir dengan menyingkirkan pilihan pertama kejohanan dari Thailand, Pharanyu Kaosamaang dan Worrapol Thongsa-Nga secara “straight set” dengan skor 21-19 dan 21-16 dalam tempoh masa setengah jam sahaja.

Kemaraan ini menandakan Hang Yee-Eng Cheong melangkah ke perlawanan akhir buat kali kelima berturut-turut bermula daripada saingan Terbuka Slovenia, Terbuka Austria, Cabaran Antarabangsa Maldives, Cabaran Antarabangsa Hangzhou China dan Cabaran Antarabangsa Mongolia.


Fasiliti Hebat Faktor Jack Grealish Berhijrah Ke Man City

Pemain tengah England, Jack Grealish diumumkan secara rasmi sebagai pemain baharu kelab Liga Perdana Inggeris (EPL), Manchester City pada awal pagi tadi.

Menurut pemain berusia 25 tahun tersebut, ada beberapa sebab dia membuat pilihan untuk meninggalkan Aston Villa dan menyertai skuad The Cityzen dengan kontrak selama enam tahun.

Introducing…our new number 🔟🔷 #ManCity | https://t.co/axa0klD5re pic.twitter.com/yb4fSSnEmg

Antaranya, Jack berkongsikan bahawa Man City mempunyai fasiliti yang hebat di England. Selain daripada itu, Man City juga merupakan sebuah pasukan yang konsisten memenangi trofi utama sejak 10 musim lalu.

Sebagai tambahan, keberadaan Pep Guardiola sebagai pengurus Man City serta corak permainan yang penuh mengujakan di eropah turut menjadi faktor penyertaan Jack.

Bersama Man City, Jack yang merekodkan 213 penampilan, menjaringkan 32 gol dan mencetak 43 assist bersama Aston Villa telah diberikan jersi bernombor 10 – jersi yang disarung oleh bekas penyerang prolifik, Sergio Aguero.

Difahamkan Man City mengeluarkan wang sebanyak  £100 juta – yuran perpindahan termahal kelab – bagi membawa bekas kapten Aston Villa ini ke Stadium Etihad bermula saingan musim ini.


Terbuka Perancis: Hanya Sze Fei-Izzuddin Sahaja Berjaya ‘Survive’ Pada Hari Kedua

Saingan Terbuka Perancis 2022 pada hari kedua bagaikan menjadi kubur buat wakil-wakil negara.

Manakan tidaknya, daripada lapan wakil yang beraksi di Pusingan 32, semalam, hanya satu sahaja wakil yang berjaya meraih kemenangan. Manakala tujuh lagi wakil daripada pelbagai kategori terkandas ekoran tumpas kepada lawan masing-masing.

Satu-satunya wakil yang mencatatkan kemenangan tersebut adalah beregu lelaki No.3 negara iaitu gandingan Goh Sze Fei dan Nur Izzuddin. Mereka berhasil meraih kemenangan ke atas wakil Denmark merangkap pilihan keenam kejohanan, Kim Astrup dan Anders Skaarup Rasmussen.

YONEX French Open 2022MD – Round of 32          🇲🇾Sze Fei GOH🏅21 21 🇲🇾Nur IZZUDDIN🏅19 10 🇩🇰Kim ASTRUP          🇩🇰Anders Skaarup RASMUSSEN

🕗 in 47 minutes https://t.co/bWumURVceO

— BWFScore (@BWFScore) October 26, 2022

Dalam pertarungan itu, Sze Fei-Izzuddin menjelmakan kemenangan secara “straight set” dengan skor yang berkesudahan 21-19 dan 21-10 dalam tempoh 47 minit permainan di Gelanggang 1, Stade Pierre de Coubertin.

Lebih manis, kemenangan yang diraih kali ini merupakan kemenangan julung kalinya Sze Fei-Izzuddin ke atas Kim-Anders di pentas antarabangsa. Sebagai rekod, mereka pernah bertemu empat kali sebelum ini dan keempat-empat pertembungan itu memihak 100% kepada Kim-Anders.

Dengan kemenangan ini, Sze Fei-Izzuddin dapat meneruskan kemaraan ke Pusingan 16 bagi saingan bertaraf Jelajah Dunia Super 750.

Di peringkat terbabit, Sze Fei-Izzuddin akan berhadapan dengan beregu Indonesia merangkap juara All-England, Shohibul Fikri dan Bagas Maulana untuk merebut tiket ke peringkat suku akhir.

Sementara itu, tujuh wakil negara yang terkandas pada hari kedua Pusingan 32 Terbuka Perancis adalah seperti berikut:

Featured Image: Badminton Association of Thailand


Diogo Luis Santo Diberikan Nombor 11 Peninggalan Safawi Rasid

Kelab gergasi bola sepak tanah air, Johor Darul Ta’zim (JDT) kembali mengikat khidmat penyerang kelahiran Brazil, Diogo Luis Santo – pemain yang pernah beraksi bersamanya pada musim 2019 dan 2020.

Kemasukan semula penyerang yang berusia 35 tahun bersama skuad berjulukan Harimau Selatan ini disahkan menerusi satu video berdurasi 51 saat yang dikongsikan di pelbagai platform media sosialnya, hari ini.

Pengesahan itu hadir sekitar dua bulan selepas Diogo mencapai persetujuan bersama untuk berpisah dengan kelab sebelumnya di Thailand, BG Pathum United.

Someone dropped by last night!#WelcomeHome#Diogo#LuaskanKuasamuJohor pic.twitter.com/VSwT2z4XQW

— JOHORSouthernTigers (@OfficialJohor) January 4, 2023

Melalui video itu juga, Diogo didedahkan akan menyarung jersi bernombor 11 bersama JDT bagi menghadapi saingan Liga Malaysia dan Liga Juara-Juara AFC kelak.

Nombor 11 itu dikosongkan setelah pemakainya pada musim 2022 iaitu Safawi Rasid akan meninggalkan JDT bagi menyertai kelab Thailand, Ratchaburi FC.

Sebagai rekod, tempoh pertamanya bersama JDT menyaksikan Diogo berhasil meledak 18 gol serta mencetak 12 ‘assist’ hasil daripada 37 penampilannya dalam saingan Liga Super dan Liga Juara-Juara AFC pada musim 2019 dan 2020.

Featured Image: JOHOR Southern Tigers


BAC 2022: Kisona Buat Perhitungan Semula Dengan Pemain Thailand No.27 Dunia

Perseorangan wanita negara, Kisona Selvaduray bakal membuat perhitungan semula dengan pemain Thailand, Supanida Katethong dalam Kejohanan Badminton Asia (BAC) 2022 yang bermula pada 26 April kelak.

Berdasarkan kepada undian yang dijalankan semalam, ianya memperlihatkan Kisona, ranking 57 dunia dijadualkan berentap menentang pemain di kedudukan ke-27 dunia tersebut pada Pusingan 32 dalam saingan itu nanti.

Untuk pengetahuan semua, kedua-dua pemain baru sahaja menentang sesama sendiri dalam saingan Terbuka Swiss – Jelajah Dunia Super 300 BWF – pada penghujung bulan lalu.

Dalam kejohanan tersebut, Kisona dikalahkan oleh Supanida di suku akhir secara ‘straight set’ dengan skor 11-21 dan 12-21 sekaligus menyebabkan pemain negara berusia 23 tahun ini kempunan untuk mara ke peringkat separuh akhir.

Sementara itu, tiga lagi pemain perseorangan wanita negara iaitu Tan Zhing Yi, Siti Nurshuhaini Azman dan Myisha Mohd Khairul terpaksa melalui pusingan kelayakan terlebih dahulu.

Zhing Yi yang berada di ranking ke-1525 diundi dalam Kumpulan A bersama-sama pemain Hong Kong, Yeung Sum Yee dan Jordan, Domou Amro.

Manakala Nurshuhaini, ranking ke-314 dunia pula berada dalam Kumpulan C bersama-sama pemain Korea, Seo Jin-lee dan Hong Kong, Saloni Samirbhai Mehta.

Terakhir sekali, Myisha di tangga ke-328 dunia diletakkan bersama-sama pemain Indonesia, Komang Ayu Cahya Dewi dan Filipina, Mikaela Joy De Guzman.

Untuk makluman, hanya pemain yang berjaya menjadi juara bagi setiap kumpulan di pusingan kelayakan sahaja dapat mara ke Pusingan 32 bagi saingan BAC.

Featured Image: Badminton Association of Malaysia


‘Magis’ Bojan Hodak Jadikan KL City Kebal di Stadium Cheras

Sentuhan jurulatih berpengalaman, Bojan Hodak di Liga Malaysia masih menjadi selepas berjaya membawa Kuala Lumpur City FC (KL City) melalui musim yang cemerlang di Liga Super.

Selain pencapaian terbaik buat KL City di Liga Super sepanjang bersaing di Liga Super, pengendali dari Croatia itu turut membantu KL City menjadi satu-satunya pasukan yang tidak tewas di laman sendiri, Stadium Bola Sepak Kuala Lumpur, Cheras sepanjang musim ini.

Beliau mengharapkan ini bakal menjadi detik awal kepada Kuala Lumpur City pada masa depan yang lebih cerah apabila sedia meletakkan sasaran yang lebih baik selepas ini dalam saingan Liga Malaysia.

Dalam masa sama, Bojan yang pernah menjulang Piala Malaysia bersama Kelantan selaku jurulatih pada musim 2012, sudah mula memasang impian untuk membawa KL City melangkah jauh dalam kejohanan itu pada musim ini.

Baca: Pemilihan Bojan Perkara Paling Penting Dilakukan CEO KL City Musim Ini

“Banyak pihak menghubungi saya termasuk wartawan dengan mengatakan ini merupakan sejarah terbaik pasukan di liga sejak lebih 30 tahun lalu dan sememangnya saya serta semua berada di sini begitu gembira.

“Apa yang terjadi membuktikan kelab semakin berada di dalam tahap terbaik dan saya mahu ini hanya merupakan langkah permulaan kepada masa depan KL City.

“Kami juga belum pernah tewas dalam 11 perlawanan terakhir di liga, satu petanda yang begitu baik bagi kami hadapi Piala Malaysia yang selalunya terbuka kepada mana-mana pasukan untuk memenanginya.

“Kami bernasib baik kerana tidak ada mana-mana pemain yang alami kecederaan jangka panjang kecuali penyerang (Kyrian Nwabueze) dan Hadin Azman yang alami kecederaan di bahagian miniskus.

“Saya yakin jika kita punyai semua pemain, kami boleh menentang sesiapa sahaja di kejohanan Piala Malaysia dan sememangnya saya percaya dengan kemampuan pemain-pemain,” katanya.

Baca: Bawa Safee & Lantik Stanley Sebagai CEO, 2021 Tahun Kebangkitan KL?

KL City yang menduduki tangga keenam Liga Super telah meraih tujuh kemenangan dan empat keputusan seri sepanjang 11 perlawanan di Stadium Bolasepak Kuala Lumpur, musim ini.

Mereka berjaya mengejutkan beberapa pasukan pilihan seperti Kedah Darul Aman (KDA) FC (2-1) dan Terengganu FC (1-0) selain mengikat juara Liga Super, Johor Darul Ta’zim (1-1).

Menjelang pertemuan dengan JDT di Stadium Sultan Ibrahim pada Ahad ini, Bojan dijangka akan menurunkan beberapa muka baharu yang berada di bangku simpanan.

Menurutnya, perancangan itu dibuat berikutan sebarang keputusan di Johor sudah tidak banyak memberikan perubahan kepada kedudukan liga selain berikan tumpuan kepada saingan Piala Malaysia.

Baca: Kedatangan Ryan Lambert Menunjukkan KL City Mempunyai Aktiviti ‘Scouting’

“Kami tidak ada sebarang tekanan bagi hadapi JDT pada perlawanan terakhir liga nanti dan saya sedia menggunakan beberapa pemain yang jarang diturunkan bagi melihat sejauh mana kemampuan mereka.

“Ini peluang kepada pemain-pemain simpanan membuktikan kemampuan mereka kepada saya selepas jarang diturunkan pada musim ini.

“Saya mahu pemain utama mendapat sedikit rehat kerana mahu berikan tumpuan kepada saingan Piala Malaysia memandangkan aksi terakhir ini tidak berikan kesan kepada kedudukan liga sama ada kami menang atau kalah,” katanya.

Featured Image: Malaysian Football League


Mesut Ozil Teruskan Karier Di Turki Bersama Istanbul Basaksehir

Beberapa hari lalu, bekas pemain skuad kebangsaan Jerman, Mesut Ozil bergelar ejen bebas (free agent) selepas berpisah dengan kelabnya, Fenerbahce.

Namun begitu, pemain berusia 33 tahun ini kekal di bumi Turki apabila mengikat kontrak dengan pasukan lain yang berpangkalan di republik tersebut iaitu Istanbul Basaksehir.

Kelab berkenaan mengumumkan kemasukan Ozil menerusi makluman di laman sesawang rasmi serta pelbagai platform media sosialnya, semalam.

✍🏻 Hoş geldin @M10 pic.twitter.com/SyFOdmH5A1

— İstanbul Başakşehir (@ibfk2014) July 14, 2022

Baca: 5 Perkara Menarik Mengenai Pasukan Yang Mengalahkan Man Utd, Istanbul Basaksehir

Difahamkan bekas pemain Real Madrid dan Arsenal ini menandatangani kontrak selama setahun dengan pilihan lanjutan selama setahun bersama Istanbul Basaksehir.

Dalam majlis pengenalan pengenalan pemain, Istanbul Basaksehir turut mendedahkan Ozil diberikan jersi bernombor 10 untuk disarungnya sepanjang bersama pasukan berjulukan The Owls (Baykuş) ini.

Untuk makluman semua, Istanbul Basaksehir menamatkan saingan liga Turki di tangga keempat musim lalu di bawah Trabzonspor, Fenerbahce dan Konyaspor.


Ekoran Kesan Sampingan Kemoterapi, Brendan Perlu 4-6 Minggu Lagi Untuk Capai Tahap Kecergasan Terbaik

Kapten Selangor FC, Brendan Gan dilihat telah kembali menyertai latihan bersama pasukan namun memerlukan tempoh sekurang-kurangnya antara 4-6 minggu lagi untuk mencapai tahap kecergasan terbaiknya sebelum dapat kembali beraksi di atas padang pada musim ini.

Pemain kacukan Australia-Malaysia itu dimaklumkan oleh kelabnya menghidap kanser testis pada pertengahan tahun lepas. Bagaimanapun, setelah menjalani pembedahan dan rawatan, Brendan yang juga pemain skuad kebangsaan berjaya pulih daripada kanser tersebut.

Ketua Pegawai Eksekutif (CEO) Selangor FC, Dr. Johan Kamal Hamidon menerangkan tempoh itu diperlukan ekoran daripada kesan sampingan rawatan kemoterapi yang dijalani oleh Brendan sebelum ini.

“Alhamdulillah Brendan sudah pulih daripada penyakit (kanser) ini.”

“Cabaran tersebar beliau adalah untuk mendapatkan kecergasan seperti sebelum ini kerana disebabkan kemoterapi, pernafasan dan kapasiti paru-parunya berkurangan kerana kesan sampingan (rawatan itu),” katanya dalam sidang media selepas acara ‘Let’s Cope With A Neon Hope’ yang bersekali dengan pelancaran jersi ‘away’ baru-baru ini.

“Tetapi, Alhamdulillah, sejak dua bulan lepas beliau bertungkus lumus, memang (dilihat) bergelut untuk mendapatkan (tahap) kecergasannya dan benda ini akan mengambil masa lagi,”

“Insya-Allah, dalam (tempoh) sebulan hingga enam minggu mungkin akan berada di tahap paling baik atau sama baik dengan sebelum ini.” tambahnya lagi.

Dr. Johan bukan sahaja berkeyakinan bahawa Brendan dapat kembali bermain di atas padang bahkan meyakini pemain ini akan memainkan peranan penting untuk memacu skuad Red Giants mencapai sasaran yang ditetapkan pada musim ini.

“Insya-Allah beliau akan terlibat pada musim ini, dan beliau akan memainkan peranan yang sangat penting dan bersedia untuk musim ini yang akan bermula pada bulan Mac nanti. Jadi, saya yakin dan percaya beliau akan kembali dan membuat ‘come back’ awal musim ini,” katanya.

Dalam sidang media yang sama, Dr. Johan memaklumkan Selangor menyasarkan untuk layak ke saingan peringkat asia pada tahun hadapan. Oleh demikian, Selangor perlu menamatkan saingan Liga Super 2022 di dua tempat teratas atau muncul juara dalam saingan Piala FA.


TFC, MFL Dikompaun RM10,000 Kerana Penyokong Duduk Rapat & Tak Pakai ‘Mask’ Dengan Sempurna

Jabatan Kesihatan Negeri Terengganu (JKNT) mengumumkan mengeluarkan kompaun sebanyak RM10,000 terhadap Kelab Bola Sepak Terengganu (TFC) dan Malaysian Football League (MFL) masing-masing.

Menurut kenyataan oleh Pengarah Kesihatan Negeri, Dato’ Dr. Hjh Kasemani Embong, kompaun tersebut dikeluarkan ekoran TFC selaku tuan rumah dan MFL sebagai penganjur gagal memastikan pematuhan protokol am dalam pengurusan penonton dan penyokong melibatkan penjarakan fizikal dan pemakaian pelitup muka dengan sempurna.

Ketidakpatuhan terhadap protokol tersebut dilakukan semasa berlangsungnya perlawanan separuh akhir pertama Piala Malaysia antara Terengganu menentang Johor Darul Ta’zim (JDT) di Stadium Sultan Mizan Zainal Abidin (SMAZA) pada hari Isnin lalu.

Dalam kenyataan yang sama, beliau turut menasihatkan, “setiap individu dikehendaki memainkan peranan dalam memastikan diri masing-masing tidak menjangkiti orang lain.

“Ia adalah penting bagi mencegah berlakunya penularan jangkitan Covid-19 seperti dalam kalangan ahli keluarga, komuniti dan tempat kerja.”

Untuk makluman semua, kompaun tersebut dikeluarkan di bawah Peraturan 16 P.U(A) 293/2021, Peraturan-Peraturan Pencegahan & Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Pelan Pemulihan Negara) 2021.

Kenyataan penuh oleh Pengarah Kesihatan Negeri adalah seperti lampiran di bawah:


Al-Ikhsan Lancar World Football Festival Sempena Piala Dunia 2022

Peruncit pakaian sukan, Al-Ikhsan bersama Football Republic melancarkan satu kempen bernama World Football Festival 2022 bagi meraikan saingan Piala Dunia yang akan bermula 20 November kelak.

Pelbagai acara diatur sepanjang kempen ini bagi membawakan kegilaan bola sepak di Malaysia dan memberikan pengalaman yang menyeronokkan dengan aktiviti-aktiviti menarik untuk semua pelanggan yang berkunjung ke kedai-kedai mereka.

Antaranya berkolaborasi dengan jenama antarabangsa, Adidas untuk sebuah siri jelajah “Adidas Official Match Ball Roadshow” di lima lokasi pilihan di seluruh semenanjung Malaysia.

Selain itu, mereka turut bekerjasama dengan Media Prima Audio selaku rakan radio strategik bagi kempen ini.

Menerusinya, kedua-duanya akan melakukan jejalah dengan disertai beberapa aktiviti seperti siaran luar secara langsung, permainan santai dan penampilan penyampai radio stesen di bawah naungannya seperti Hot FM, Fly FM, Buletin FM dan Molek FM.

Tambahan lain, penyokong bola sepak juga berpeluang untuk memenangi jersi eksklusif secara “on air” menerusi rangkain radio terbabit yang akan diumumkan kelak.

Pada masa yang sama, sepanjang tempoh kempen ini, Al-Ikhsan ingin menjadikan kedai-kedainya sebagai destinasti nombor satu untuk musim bola sepak dengan produk berlesen rasmi daripada FIFA.

Di sini, pengunjung berpeluang untuk mendapat pelbagai cederamata FIFA seperti keychain, lanyard, mug, payung, baju dan sebagainya pada harga yang berpatutan.


Sukan SEA: Lee, Siti Tumpas Kepada Perseorangan No.1 & No.2 Thailand

Tiada kelibat pemain perseorangan badminton Malaysia pada peringkat separuh akhir samada dalam kategori lelaki atau wanita di temasya Sukan SEA 2021.

Ini selepas kedua-dua wakil tunggal negara dalam kategori tersebut tumpas kepada lawan masing-masing di peringkat suku akhir yang berlangsung pada hari ini.

Perseorangan lelaki muda negara, Lee Shun Yang gagal meneruskan kemaraan apabila ditewaskan oleh pemain No.1 Thailand merangkap juara Kejohanan Dunia Remaja tiga kali berturut-turut, Kunlavut Vitidsarn (ranking ke-18) secara “straight set” dengan skor 21-11 dan 21-11 dalam tempoh masa 39 minit.

Sebagai rekod, ini merupakan pertemuan kedua melibatkan Lee dan Kunlavut di pentas antarabangsa. Pertemuan pertama antara kedua-dua pemain di sebuah kejohanan remaja bawah 19 tahun (B-19) turut memihak kepada Kunlavut.

Manakala, perseorangan wanita Malaysia yang berusia 17 tahun, Siti Nurshuhaini Azman pula ditewaskan oleh pemain No.2 Thailand, Pornpawee Chochuwong (ranking ke-10) juga secara “straight set” dengan pungutan 21-17 dan 21-8 dalam tempoh 35 minit.

Berbeza dengan Lee dan Kunlavut, pertemuan antara Siti dan Pornpawee adalah yang pertama kali di pentas antarabangsa.

Sementara itu, Kunlavut dan Pornpawee yang mara ke peringkat separuh akhir akan menentang pemain Singapura, Jason Teh Jia Heng dan pemain Indonesia, Putri Kusuma Wardani masing-masing.

Featured Image: Badminton Association of Malaysia


Jelajah Akhir BWF: Beregu Yew Sin-Ee Yi Raih Kemenangan Pertama Peringkat Kumpulan

Pasangan beregu badminton lelaki bebas (independent) negara, Ong Yew Sin dan Teo Ee Yi memulakan kempen Jelajah Dunia Akhir BWF di peringkat Kumpulan B dengan kemenangan.

Yew Sin-Ee Yi meraih kemenangan dengan menumpaskan beregu Perancis yang menghuni ranking ke-31 dunia, Christo Popov dan Toma Junior Popov secara ‘straight set’ 21-16 dan 21-19.

HSBC BWF World Tour Finals 2021(New dates)MD – Round 1          🇲🇾Yew Sin ONG🏅21 21 🇲🇾Ee Yi TEO🏅16 19 🇫🇷Christo POPOV          🇫🇷Toma Junior POPOV🕗 in 46 minutes https://t.co/OVJorO12Py

Kemenangan pasangan beregu yang berada di ranking ke-12 dunia ini diraih dalam masa 46 minit. Selain itu, kemenangan ini turut memberikan 1 mata berharga kepada Yew Sin-Ee Yi untuk meletakkan mereka di tempat kedua di dalam Kumpulan B.

Untuk perlawanan seterusnya, Yew Sin-Ee Yi akan bertemu beregu Indonesia, Pramudya Kusumawardana dan Yeremia Rambitan yang merupakan pasangan ke-27 dunia.

Berdasarkan rekod, kedua-dua pasangan ini belum pernah berentap sesama sendiri lagi. Dijangka perlawanan sulung antara Yew Sin-Ee Yi menentang Pramudya-Yeremia ini akan bermula pada jam 5.50 petang, hari esok.

Untuk makluman semua, hanya juara dan naib juara kumpulan sahaja yang akan layak ke peringkat seterusnya iaitu separuh akhir.

Featured Image: Badminton Photo / Badminton Association of Malaysia


Kelayakan Piala Asia B-17: Dibantai UAE & Indonesia, Guam Bangkit Ikat Malaysia

Skuad bola sepak negara kepulauan kecil di lautan pasifik, Guam memulakan dua perlawanan peringkat Kumpulan B dalam Kelayakan Piala Asia Bawah 17 (B-17) dengan kekalahan yang sangat besar.

Mereka tumpas perlawanan pertama dengan keputusan 9-0 di tangan Emiriah Arab Bersatu (UAE). Pada perlawanan kedua, mereka tumpas dengan jaringan yang lebih besar 14-0 kepada hos, Indonesia.

Bagaimanapun, pasukan dari negara yang cukup sinonim tidak mempunyai kekuatan besar dalam sukan bola sepak ini berjaya bangkit mengikat Malaysia dengan keputusan 1-1 pada perlawanan ketiga, hari ini.

Dalam perlawanan tersebut, kedua-dua pasukan terlebih dahulu seri tanpa sebarang jaringan pada separuh masa pertama. Selepas bermain hampir setengah jam pada babak kedua, barulah jaringan pertama muncul menerusi pemain negara, Qahir Dzakirin.

Kumpulan B, Kelayakan Piala Asia B-17 2023

MALAYSIA 🇲🇾 1-1 🇬🇺 GUAM

⚽ Qahir Dzakirin 73'⚽ Riku Ngeschekle Meyar 84' #FAM #HarimauMalaya #AFCU17 pic.twitter.com/a6F3bsCI9o

— FA Malaysia (@FAM_Malaysia) October 5, 2022

Namun begitu, keceriaan skuad negara bimbingan Osmera Omaro dapat mendahului 1-0 tidak berpanjangan apabila pemain lawan, Riku Ngeschekle Meyar berjaya menjaringkan gol penyamaan sekitar enam minit sebelum tamatnya 90 minit permainan.

Kedudukan tersebut kekal sehingga tamat permainan dan kedua-dua pasukan mengutip satu mata masing-masing.

Pungutan mata itu memberikan Guam mata yang pertama dalam kejohanan ini selepas tiga perlawanan. Manakala Malaysia pula, ini menjadikan mereka mengumpul 4 mata selepas mengharungi dua perlawanan.

Untuk pengetahuan semua, hanya juara kumpulan, lima naib juara terbaik serta hos sahaja dapat melayakkan diri ke kejohanan Piala Asia B-17 yang akan berlangsung pada tahun hadapan.

Featured Image: Football Association of Malaysia


Nafuzi Buat Sedikit Perubahan Gunakan Pemain Sayap Tempatan Musim 2021

Ketua jurulatih Terengganu FC, Nafuzi Zain bakal melakukan sedikit perubahan dengan mempertaruhkan pemain sayap tempatan untuk mengharungi saingan Liga Malaysia dan Piala AFC 2021.

Saingan musim 2020 menyaksikan Nafuzi menggunakan khidmat pemain import iaitu Faris Ramli daripada Singapura di posisi sayap kiri.  Bagi posisi sayap kanan pula ianya diselang-seli antara Faiz Nasir, Rahmat Makassuf dan juga Lee Tuck.

“Kita buat sedikit perubahan (berbanding musim lepas) kita ambil flanker Faris Ramli, kali ini kita akan guna flanker tempatan,” jelas Nafuzi kepada Sukanz.

Berdasarkan kepada kenyataan pengendali kelahiran Kelantan ini, dijangka sayap kiri bakal dipertaruhkan ke atas dua penyerang sayap yang baru sahaja ditandatangani Terengganu FC baru-baru ini, Arif Anwar dan Faisal Halim.

Arif ketika bersama UITM FC sentiasa digunakan oleh Frank Bernhardt di posisi sayap kiri. Perkara yang sama turut dilakukan oleh Dollah Salleh di Pahang terhadap Faisal namun pemain kelahiran Pulau Pinang ini lebih versatil dan mampu beraksi posisi lain di bahagian serangan.

Ini menjadikan Terengganu FC dapat membuat pelaburan mendapatkan pemain import untuk mengisi posisi lain yang lebih kritikal.

“Untuk pemain import kita akan ambil (lima) pemain, (ianya) di posisi penyerang (tengah), pemain tengah dan pertahanan, di mana dua daripadanya adalah defensive player (kalangan pemain tengah dan pertahanan).” tambah Nafuzi lagi.

Lima pemain tersebut terdiri daripada seorang penyerang, seorang pemain tengah menyerang, seorang pemain tengah, seorang pemain tengah bertahan yang juga mampu beraksi sebagai pertahanan tengah dan seorang pertahanan tengah.

Berdasarkan daripada bayangan awal yang diberikan oleh akaun sosial media Terengganu FC, difahamkan beberapa kalangan pemain import yang bakal ditandatangani oleh mereka telah tiba di tanah air.

Featured Image: Terengganu Football Club


Manchester United pasukan kegemaran Aubameyang

Penyerang Arsenal, Pierre-Emerick Aubameyang membuat kenyataan yang mengejutkan dengan mengakui meminati rival kepada pasukannya, Manchester United ketika zaman kanak-kanak.

Hal ini kerana Aubameyang yang juga penyerang skuad kebangsaan Gabon terpikat dengan gandingan duo penyerang England dan Trinidad & Tobago iaitu Andy Cole dan Dwight Yorke di bawah kendalian Sir Alex Ferguson suatu masa dahulu.

“Manchester United, ketika saya (masih) kanak-kanak saya meminati Manchester United,

“Saya masih ingat (gandingan) duo Andy Cole dan Dwight Yorke yang bagus ketika itu.” katanya semasa ditemu bual oleh Adam Carruthers bersama Stadium Astro.

Tidak menjadi kepelikan skuad Red Devil di zaman tersebut diminati ramai peminat bola sepak seluruh dunia kerana duo gandingan tersebut telah membantu Manchester United meraih kejuaraan berganda iaitu Liga Perdana Inggeris (EPL) dan Piala FA musim 1998/99.

Sementara itu, penjaring kedua terbanyak EPL dengan jumlah 22 gol musim ini turut berkongsikan pemain idola yang membentuk karakternya selaku penyerang prolifik bersama Borussia Dortmund dan Arsenal.

“Ronaldo daripada (pasukan) Brazil kerana pada pendapat saya, dia mampu mengubah permainan (di atas padang). Dia sangat gila, dia boleh lakukan segala-galanya dan dia merupakan idola saya.

“Dia sangat kuat, mempunyai gelecekan yang baik, sangat laju dan boleh lakukan segala-galanya termasuk menjaringkan gol dengan menanduk.” katanya lagi.

Ketika aktif bermain dahulu, Ronaldo merupakan penyerang yang menjadi fenomena bola sepak dunia.

Manakan tidaknya, kehebatannya di atas padang telah membantu pelbagai pasukan yang diwakilinya merangkul pelbagai kejuaraan termasuk membantu skuad kebangsaan Brazil menjulang Piala Dunia sebanyak dua kali iaitu pada edisi 1994 dan 2002.


Luqman Hakim Sertai Njardvik FC – Kelab Divisyen Dua Iceland

Penyerang muda negara, Luqman Hakim Shamsudin meneruskan karier bola sepaknya bersama sebuah kelab baharu yang berpangkalan di Iceland – sebuah negara kepulauan yang mempunyai populasi tidak lebih daripada 400,000 orang.

Kelab baharu yang disertai oleh pemain berusia 20 tahun kelahiran Kota Bharu, Kelantan itu beraksi dalam divisyen kedua bola sepak negara terbabit iaitu Njardvik FC.

Luqman Hakim til liðs við Knattspyrnudeild Njarðvíkur að láni frá K.V. Kortrijk í Belgíu.

Lesa má nánar um málið hér: https://t.co/EXE1htGvpQ pic.twitter.com/pfikHfxaWT

— NjarðvíkFC (@fcnjardvik) February 6, 2023

Perkembangan itu diumumkan secara rasmi oleh Njardvik FC menerusi satu video berdurasi 39 saat yang dikongsikan di pelbagai platform media sosialnya serta turut disahkan oleh Pengarah Bukan Eksekutif KV Kortrijk, Amin Fuad.

Bersama kelab yang berpangkalan di bandar Reykjanesbær terbabit, Luqman diberikan jersi bernombor 30 untuk mengharungi saingan Lengjudeild yang akan bermula pada 11 Februari nanti.

Difahamkan, Luqman menyertai Njardvik FC dengan kontrak pinjaman selama semusim. Sebagai rekod, Luqman menandatangani kontrak selama lima tahun ketika menyertai KV Kortrijk pada 2020 yang lalu.


“Marhaba, ana Steven Gerrard, ana Al Ettifaqi” – Ucap Gerrard Selepas Sertai Kelab Arab Saudi

Selepas Robbie Fowler, kini giliran seorang lagi legenda Liverpool, Steven Gerrard mengesahkan diri berhijrah ke Arab Saudi dengan mengendalikan kelab saingan Liga Professional Arab Saudi iaitu Al Ettifaq .

Kehadiran Gerrard di bumi Dammam itu diumumkan menerusi pelbagai platform media sosial skuad berjulukan Faris Ad-Dahna termasuk sebuah video pendek bertempoh 11 saat yang menampilkan bekas pemain tengah skuad kebangsaan England itu berbahasa Arab.

“Marhaba, ana Steven Gerrard. Ana Al Ettifaqi. See you soon. (Selamat sejahtera, saya Steven Gerrard. Saya (kini sebahagian daripada) Ettifaq. Jumpa anda nanti.)” ujar Gerrard di dalam video tersebut.

جيرارد يوجه رسالة خاصة لجماهير #الاتفاق ❤💚#جيرارد_اتفاقي pic.twitter.com/ZcNunj4EtS

— نادي الاتفاق (@Ettifaq) July 3, 2023

Karier kejurulatihan bekas pemenang Liga Juara-Juara UEFA itu bermula di akademi Liverpool sebelum mencipta namanya bersama kelab Scotland, Rangers apabila membantu mereka memenangi Scottish Premiership pada musim 2020-21.

Gerrard mengambil keputusan untuk kembali ke England dan melatih Aston Villa. Akan tetapi jodohnya bersama skuad The Lions hanya bertahan sehingga awal Oktober 2021 setelah mempamerkan aksi kurang memberangsangkan dalam saingan liga.

Untuk makluman, Gerrard menjadi jurulatih ketiga dalam saingan Liga Professional Arab Saudi pada musim hadapan yang pernah mengendalikan kelab Liga Perdana Inggeris selepas Nuno Espirito dan Slaven Bilic.

Bekas rakan sepasukannya yang juga penyerang legenda England, Robbie Fowler pula disahkan menjadi pengendali kelab liga divisyen kedua di Arab Saudi, Al-Qadsiah.


Penstrukturan BAM: Choong Hann Ketuai ‘Singles’ & Rexy Pimpin ‘Doubles’

Persatuan Badminton Malaysia (BAM) mengumumkan struktur baharu kejurulatihannya yang menyaksikan ianya akan terdiri daripada dua bahagian sahaja berbanding lima bahagian sebelum ini.

Menerusi makluman oleh Setiausaha Agung BAM, Datuk Kenny Goh, dua bahagian tersebut adalah perseorangan (singles) yang akan diketuai oleh Wong Choong Hann serta beregu (doubles) yang akan dipimpin oleh Rexy Mainaky.

Ini bermakna, Choong Hann dan Rexy akan memegang jawatan baharu sebagai Pengarah Kejurulatihan (Perseorangan) dan Pengarah Kejurulatihan (Beregu) masing-masing bermula saat ini.

OFFICIAL: NEW NATIONAL SENIOR TEAM STRUCTUREAfter a thorough swot analysis of the national team’s recent tournament results, the Coaching & Training (C & T) committee endorsed a lean, streamlined national senior structure that sees the departments split into two – pic.twitter.com/r2tT6uQgQF

Dimaklumkan, penstrukturan ini dilakukan oleh Jawatankuasa Kejurulatihan & Latihan selepas melakukan ‘SWOT Analysis’ terhadap pemain-pemain kebangsaan ketika menyertai kejohanan di eropah dan Bali, Indonesia sepanjang tempoh tiga bulan lalu.

Tambah Kenny lagi, struktur baharu ini juga bertujuan untuk mengatasi kelemahan dalam skuad kebangsaan seperti kekurangan konsistensi, struktur kejurulatihan pelbagai lapisan, kurang fokus dalam latihan dan kekurangan kekuatan mental.

Untuk makluman semua, sebelum ini Choong Hann berperanan sebagai Pengarah Kejurulatihan manakala Rexy yang kembali bersama BAM awal Disember lalu diberikan peranan sebagai Timbalan Pengarah Kejurulatihan.


Bekas Ketua Jurulatih Kedah, Ramon Marcote Bimbing Skuad Remaja Gergasi Arab Saudi

Setelah sekian lama menyepi tanpa melatih mana-mana pasukan, bekas ketua jurulatih Kedah, Ramon Marcote kini diberikan amanah untuk membimbing skuad remaja kelab gergasi yang berpangkalan di Arab Saudi, Al Hilal.

Menerusi perkongsian di laman sosialnya, jurulatih berusia 44 tahun yang mempunyai lesen kejurulatihan UEFA Pro ini akan memulakan tugasnya di Akademi Al Hilal sebagai ketua jurulatih Al Hilal Bawah 15 Tahun (B-15).

🇸🇦Head coach U15 Al Hilal FC⚽🗣Feeling an enormous pride and full of emotion I want to announce my incorporation to one of the largest and most prestigious club throughout Saudia Arabia and the whole Asia.  Thank you @Alhilal_EN by the trust placed in me as part of your family. pic.twitter.com/r8l6PRQ3cN

“Sangat berbesar hati dan suka citanya saya ingin mengumumkan menyertai salah sebuah kelab terbesar dan berprestij di Arab Saudi dan Asia.

“Terima kasih Al Hilal dan Akademi Al Hilal atas kepercayaan yang diberikan ke atas saya untuk menjadi sebahagian daripada keluarga anda.” tulisnya.

Sebagai selingan, Al Hilal merupakan juara liga negara berkenaan sebanyak 17 kali serta pernah merangkul kejuaraan di peringkat asia sebanyak 3 kali.

Untuk makluman semua, Marcote mula menabur bakti bersama Kedah sebagai jurulatih kecergasan pada tahun 2015. Dia merupakan salah seorang daripada staf kejurulatihan di bawah pimpinan Tan Cheng Hoe.

Semasa ketiadaan Cheng Hoe yang menyertai kursus kejurulatihan profesional bersama Konfederasi Bola Sepak Asia (AFC), Marcote pernah diberikan tanggungjawab untuk memangku posisi ketua jurulatih skuad Hijau Kuning.

Pada penghujung tahun 2017, Marcote secara rasminya dilantik menjadi ketua jurulatih Kedah yang kini dikenali sebagai Kedah Darul Aman. Dia sempat membimbing pasukan berpangkalan di utara semenanjung tanah air itu selama beberapa bulan.

Pada penghujung Mac 2018, Persatuan Bola Sepak Kedah (KFA) melakukan sedikit perubahan di dalam sistem kejurulatihan mereka menyaksikan Marcote diberikan peranan baharu sebagai Ketua Jurulatih Pembangunan Bola Sepak KFA.

Manakala tugas ketua jurulatih skuad utama Kedah pada masa itu dipangku oleh Nidzam Adzha Yusof.


Laman Sesawang EPL Dedah Cristiano Ronaldo Diberikan No.7

Pengumuman kepulangan kembali legenda Manchester United (Man Utd), Cristiano Ronaldo ke skuad Red Devil beberapa hari lalu sangat dialu-alukan oleh para penyokong tegarnya seluruh dunia.

Manakan tidaknya, selama Cristiano beraksi bersama Man Utd selama enam musim bermula tahun 2003 hingga 2009, beliau telah memberikan pelbagai kejuaraan seperti Liga Perdana Inggeris, Piala FA, Piala Liga, Liga Juara-Juara UEFA serta Piala Dunia Kelab FIFA.

Bagaimanapun, kepulangan kali menimbulkan sedikit pertanyaan, apakah nombor jersi yang akan digunakan oleh penyerang kelahiran Madeira, Portugal ini.

Sudah tentu semua peminat mahu pemain berusia 36 tahun ini menyarung kembali nombor ikonik, Nombor 7 seperti mana beliau gunakan suatu masa dahulu namun pada ketika ini, nombor tersebut telah dimiliki oleh Edinson Cavani.

Sementara itu, peraturan dalam Liga Perdana Inggeris (EPL) tidak membenarkan mana-mana pemain untuk bertukar (swap) nombor jersi setelah didaftarkan sebelum permulaan setiap musim baharu.

Bagaimanapun, menerusi kemaskini di laman sesawang rasmi EPL memaparkan, pemenang Ballon d’Or sebanyak lima kali itu didaftarkan dengan Nombor 7.

Namun, sedikit kekeliruan timbul apabila laman EPL masih mengekalkan pemegang Nombor 7 asal, Cavani di situ.

Tambahan pula, ketika beraksi sebagai pemain gantian menentang Wolves semalam, Cavani masih lagi dilihat menyarung jersi dengan nombor tersebut.

Untuk melihat skuad penuh Man Utd bagi saingan musim ini, KLIK SINI.


Tze Yong Diundi Menentang Pemain No.2 Indonesia Di Terbuka Jerman 2022

Pemain badminton perseorangan lelaki negara yang kian meningkat, Ng Tze Yong bakal berhadapan dengan pemain No.2 Indonesia merangkap pemain No.8 dunia di kejohanan Terbuka Jerman yang akan berlangsung dua minggu lagi.

Hasil undian yang dikemaskini oleh penganjur pada 15 Februari lalu memperlihatkan Tze Yong yang berusia 21 tahun bakal menentang Jonahan Christie pada Pusingan 32 di kejohanan bertaraf Jelajah Dunia Super 300 BWF  terbabit.

TotalEnergies BWF Thomas & Uber Cup Finals 2020 (New Dates)14 21 21 🇮🇩Jonatan CHRISTIE🏅21 19 16 🇲🇾Tze Yong NG🕗 in 75 minutes https://t.co/1g4tOwdHLz

Untuk makluman semua, Tze Yong dan Jonatan pernah berentap sebanyak satu kali pada peringkat suku akhir dalam saingan Piala Thomas 2020 yang berlangsung di Aarhus, Denmark pada tahun lalu.

Dalam perlawanan tersebut, Tze Yong terpaksa akur tumpas kepada Jonatan menerusi tiga set permainan yang berkesudahan dengan skor 21-14, 19-21 dan 16-21 dalam tempoh masa sekitar 75 minit.

Semalam, Tze Yong memastikan pasukan lelaki Malaysia muncul juara dalam Kejohanan Badminton Berpasukan Asia (BATC) 2022 selepas menundukkan perseorangan Indonesia, Ikhsan Rumbay pada perlawanan ketiga.

Trofi BATC menjadi milik skuad lelaki negara selepas Tze Yong berhasil mencatatkan kemenangan secara ‘straight set’ dengan keputusan 21-14 dan 21-15 dalam tempoh masa 47 minit.


Bekas Import Sabah, Levy Madinda Diumum Pemain Baharu JDT

Pemain kelahiran Gabon yang pernah beraksi selama satu musim bersama Sabah FC, Levy Madinda kini menjadi milik Johor Darul Ta’zim (JDT).

Kemasukan pemain tengah berusia 30 tahun itu dimaklumkan menerusi satu klip video berdurasi 34 saat yang dimuat naik di pelbagai platform media sosial milik JDT, hari ini.

Welcome to the Home of the Southern Tigers! 🔵🔴#LevyMadinda#NewSigning#JDTFamily pic.twitter.com/PR3pc4KqvJ

— JOHORSouthernTigers (@OfficialJohor) July 7, 2022

Menerusi video terbabit, Madinda yang pernah beraksi bersama-sama pemain terkenal, Pierre-Emerick Aubameyang dalam skuad kebangsaan Gabon turut didedahkan akan menyarung jersi bernombor 92 bersama skuad Harimau Selatan ini.

Namun begitu, tidak dapat dipastikan lagi samada Madinda akan beraksi bersama skuad senior dalam saingan Liga Super atau skuad simpanan, JDT II dalam kancah Liga Premier.

Untuk makluman semua, sepanjang beraksi bersama Sabah musim lalu, Madinda berhasil tampil sebanyak 16 kali dalam saingan Liga Super serta merekodkan 4 gol dan 2 bantuan gol.

Sumbangannya itu membantu Sabah menamatkan saingan di tangga kesembilan sekaligus menyelamatkan skuad berjulukan The Rhinos ini daripada terjerumus ke kancah Liga Premier.

Sekitar Ogos tahun lalu, Sabah  mengucapkan jutaan terima kasih atas sumbangannya dan berpisah dengan pemain tersebut secara rasminya.

Featured Image: JOHOR Southern Tigers


ACL 2022: Urawa Red Terlalu Unggul, JDT Kempunan Ke Suku Akhir

Perjalanan cemerlang Johor Darul Ta’zim (JDT) di pentas Liga Juara-Juara AFC (ACL) pada musim ini berakhir di Pusingan 16 sekaligus kempunan untuk mara ke peringkat suku akhir.

Juara Liga Super 8 kali berturut-turut ini terpaksa akur dengan keunggulan pasukan lawan, Urawa Red Diamonds merangkap juara Maharaja Jepun 2021 yang berhasil mencetak kemenangan 5-0 dalam perlawanan yang berlangsung sebentar tadi.

Tiga daripada empat jaringan tersebut hadir pada babak pertama permainan menerusi Alexander Scholz (8’) dan jaringan berganda oleh David Moberg Karlsson (19′, 39′).

⏰ FT | 🇲🇾 Johor Darul Ta’zim 0⃣-5⃣ Urawa Red Diamonds 🇯🇵

♦ Urawa are off to the Quarter-Finals after a dominant display in front of a delighted home crowd!  #ACL2022 | #JDTvURA pic.twitter.com/3j5WsNW75G

— #ACL2022 (@TheAFCCL) August 19, 2022

Manakala dua jaringan lagi dicetak pada penghujung babak kedua menerusi dua serangan balas yang disudahkan kedua-duanya oleh Kasper Junker pada minit ke-85 dan ke-90+1.

Sesekali skuad Harimau Selatan cuba melakukan serangan untuk mencari jaringan saguhati namun benteng pertahanan dan penjaga gol Urawa tidak memberi muka dan berhasil mengekalkan “clean sheet” sehingga pengadil perlawanan meniup wisel menamatkan permainan.

Walaupun perjalanan JDT di pentas elit asia ini telah berakhir, mereka masih boleh pulang dengan kebanggaan lebih-lebih lagi berjaya melepasi peringkat kumpulan buat julung kalinya pada musim ini.

Dengan tamatnya kempen ACL, fokus mereka akan kembali terarah ke saingan domestik iaitu Liga Super, Piala FA dan Piala Malaysia.

Featured Image: JOHOR Southern Tigers


Kenali Penyerang Liga M3, Patrick Asare Yang Menghampiri Pentas ACL 2021

Bekas penyerang beberapa buah pasukan yang beraksi dalam saingan divisyen ketiga bola sepak Malaysia, Liga M3 iaitu Patrick Asare hanya selangkah sahaja lagi sebelum membuat penampilan di kejohanan berprestij asia, Liga Juara-Juara AFC (ACL).

Penyerang berusia 26 tahun ini semestinya tidak begitu dikenali dalam kalangan majoriti peminat bola sepak Malaysia. Manakan tidaknya, dia tidak pernah beraksi langsung bersama mana-mana pasukan Liga Super mahupun Liga Premier.

Patrick has scored some stunning goals when he was with Antlers. 🔥 pic.twitter.com/TsjLltV1vv

Kisahnya beraksi dalam saingan bola sepak Malaysia bermula pada tahun 2019. Ketika itu, Patrick menyertai kejohanan pramusim, Community Challenge Cup bersama Shah Alam Antlers. Dia sempat beraksi sebanyak dua kali bersama pasukan yang berpangkalan di Stadium Panasonic tersebut.

Bagaimanapun, disebabkan masalah melibatkan Sijil Perpindahan Antarabangsa (ITC), Patrick tidak dapat berkhidmat bersama Shah Alam Antlers sebaliknya menyertai pasukan amatur yang beraksi dalam saingan liga di negeri Selangor, NPNG FC.

Pada tahun yang sama, khidmat Patrick diintai oleh Persatuan Bola Sepak Johor Bahru (JBFA) untuk beraksi dalam saingan Liga M3. Menurut laman Transfermarkt, Patrick menyertai pasukan tersebut bermula Julai 2019 dan bermain sehingga ke penghujung musim.

Tahun berikutnya, Patrick menyertai Semarak FC namun saingan Liga M3 2020 terpaksa dibatalkan ekoran pandemik covid-19 yang mula mengganas melanda dunia pada saat itu. Disebabkan pandemik ini, Patrick tidak dapat bermain bola sepak profesional selama setahun.

Pemain kelahiran Accra, Ghana ini memulakan kerjaya bola sepak profesional bersama kelab berpangkalan di tanah airnya, namun ketika dia berusia 19 tahun, Patrick mendapat tawaran lumayan untuk menyertai sebuah pasukan yang berprestij di Malaysia.

Malangnya, setelah tibanya di Malaysia, Patrick mendapati tawaran tersebut hanyalah sebuah penipuan yang dibuat oleh ejen palsu. Terpinga-pinga dirinya di sebuah negara asing tanpa saudara mara dan rakan-rakan dalam keadaan tidak mengetahui sepatah perkataan bahasa Melayu apatah lagi tempat-tempat di Malaysia.

Bagaimanapun, Patrick dibantu oleh insan-insan yang baik hati untuk mendapatkan visa pelajar dan menyambung pelajarannya dalam bidang Pengurusan Sukan yang memfokuskan kepada bola sepak.

Bukan itu sahaja, dia berjaya menamatkan pengajian ijazahnya di United Kingdom pada tahun 2016.

Untuk pengetahuan semua, sebelum beraksi bersama pasukan yang berpangkalan di Malaysia pada tahun 2019, Patrick sempat berkelana di Liga Myanmar bersama pasukan-pasukan seperti Zwekapin United, Yadanarbon FC dan Shan United sekitar tahun 2016 sehingga 2018.

Awal April lalu, Patrick diumumkan sebagai penyerang baharu pasukan yang berpangkalan di Filipina, Kaya FC. Kehadirannya untuk menambahkan sengat Kaya FC dalam mengharungi saingan domestik dan kejohanan antarabangsa.

Malam ini pasukannya, Kaya FC akan turun menentang wakil Liga Super China, Shanghai Port FC dalam saingan playoff ACL di Stadium Pathum Thani, Bangkok. Pemenang aksi playoff ini akan menyertai BG Pathum United, Ulsan Hyundai dan Viettel FC dalam Kumpulan F.

Featured Image: Shah Alam Antlers


Karsten: Aspek Bertahan Semasa ‘Set Piece’ Tumpuan Utama Untuk Dibaiki Semasa Rehat Dua Bulan

Ketua jurulatih Selangor FC, Karsten Neitzel nyata tidak dapat menahan kecewaannya apabila anak-anak buahnya bolos sekali lagi menerusi situasi ‘set piece’ di penghujung perlawanan sekaligus mengakibatkan kekalahan 2-1 di tangan Terengganu, semalam.

Skrip bolos ketika menghadapi situasi ‘set piece’ ini berulang-ulang sejak mereka menentang Sri Pahang (seri 2-2), Sabah (seri 2-2) dan Melaka United (menang 3-2) termasuk ketika menentang Terengganu (kalah 1-2).

Justeru, kelemahan ini menjadi tumpuan utama untuk diperbaiki ketika rehat saingan Liga Super selama dua bulan (10 mei hingga 9 julai) sebelum turun menentang jiran setempat, Kuala Lumpur City pada 10 julai hadapan.

“Semestinya banyak perkara akan diperbaiki (semasa saingan liga berehat), kami akan menumpukan perhatian lebih untuk bertahan semasa ‘set pieces’,

“Ini menjadi punca utama (hilang mata) dalam perlawanan yang terdahulu, dan kita perlu menggunakan peluang-peluang yang dicipta (untuk tukarkan kepada gol),” katanya dalam sidang media selepas perlawanan.

Sementara itu, selain daripada bolos ketika berhadapan dengan situasi ‘set piece’, benteng pertahanan Selangor sendiri merekodkan bolos sebanyak 20 gol daripada 13 perlawanan setakat ini.

Rekod bolos itu merupakan keempat yang terburuk dalam dalam kalangan 12 pasukan Liga Super selepas UiTM (30 gol), Sri Pahang (22 gol) dan Perak (21 gol).

Mengulas mengenai situasi tersebut, Karsten tidak menolak kemungkinan untuk mendatangkan pemain pertahanan baharu untuk memperkukuhkan benteng pertahanan.

Namun ianya bergantung kepada persetujuan pihak pengurusan dan pulihnya beberapa pemain yang cedera seperti Tim Heubach, Safuwan Baharudin dan lain-lain lagi.

“Sudah tentu kami mempunyai perancangan untuk memperbaikinya (barisan pertahanan), kami akan duduk bersama dan berbincang tentangnya (membawa masuk pemain baharu),

“Tetapi beberapa pemain yang cedera akan kembali bersama pasukan dalam beberapa hari lagi dan kami akan melihatnya nanti,”

“Sekarang bukan masa yang sesuai untuk membuat keputusan (mendapatkan pemain baharu), tetapi kami telah mempunyai beberapa cadangan,” tambahnya lagi.

Sedikit mengejutkan apabila beliau tidak mahu mengulas secara terbuka samada Selangor akan memanggil kembali atau tidak pemain yang dipinjamkan kepada Penang FC dan Kedah Darul Aman, Quenting Cheng dan Rodney Celvin.

Kedua-dua pemain pertahanan ini menunjukkan aksi yang melangkaui jangkaan bersama pasukan masing-masing dan sebahagian para penyokong Red Giants mahu melihat pemain ini kembali menyarung jersi Merah Kuning.


MFL Dapat Tajaan Ubat Sakit Kepala, Uphamol Sehingga Tahun 2023

Jenama ubat sakit kepala atau paracetamol, Uphamol diumumkan menjadi Rakan Rasmi Analgesik bagi pengelola liga tempatan, Malaysian Football League (MFL) selama dua tahun.

Perkara tersebut diumumkan selepas syarikat disebalik jenama Uphamol iaitu Duopharma Biotech menandatangani perjanjian penajaan bersama MFL yang berlangsung bermula 1 Januari 2022 hingga 31 Disember 2023, pada hari ini.

Uphamol, the leading paracetamol brand from Duopharma Biotech Berhad is now the Official Partner for the Malaysian Football League (MFL) in the Analgesic Category for a two-year period.#LigaMalaysia2022

Baca: Paracetamol Kini Alami Kekurangan Bekalan – Di Farmasi, Kedai Serbaneka

Dimaklumkan, penajaan oleh syarikat ini merangkumi saingan Piala Sultan Haji Ahmad Shah (Piala Sumbangsih), Liga Super dan Piala Malaysia sepanjang tempoh tersebut.

Pengarah Urusan Kumpulan Duopharma Biotech, Leonard Ariff Abdul Shatar melihat penajaan ini merupakan satu peluang untuk meningkatkan kesedaran ramai mengenai Uphamol sebagai jenama paracetamol buat tempatan yang diperakukan halal dan dipercayai oleh ramai pengguna Malaysia.

Selain itu, hasil daripada penajaan ini, Duopharma Biotech memperoleh peluang untuk melakukan penjenamaan bersama (co-branding) MFL bagi cenderamata dan sebarang promosi, menganjurkan sebaran acara yang melibatkan pemain-pemain dan pengaktifan jenama di venue perlawanan bola sepak.

Pada masa yang sama, jenama minuman isotonik milik Duopharma Biotech iaitu Proviton STR pula diangkat sebagai Rakan Rasmi Isotonik yang turut merangkumi perjanjian penajaan bagi tiga saingan yang sama dalam tempoh masa yang sama.


Bajet 2022: Sebanyak RM50 Juta Disediakan Untuk Anjur Fit Forever, Hari Sukan Negara

Pembentangan Bajet 2022 pada hari ini turut menyediakan dana bagi pembudayaan gaya hidup sihat dalam kalangan rakyat Malaysia.

Menteri Kewangan, YB Senator Tengku Datuk Seri Utama Zafrul Aziz di dalam pembentangannya di Dewa Rakyat mengumumkan peruntukan sebanyak RM50 juta bagi melaksanakan program seperti pembudayaan gaya hidup aktif, Fit Forever dan Penganjuran Hari Sukan.

Menurutnya, pembudayaan gaya hidup sihat ini bagi memastikan rakyat kembali aktif selaras pemulihan pasca-COVID 19.


All England 2023: Zii Jia Bertemu Pemain No.2 Jepun Di Pusingan 16

Jaguh badminton perseorangan lelaki negara, Lee Zii Jia memulakan aksi di Kejohanan Badminton Terbuka Seluruh England (All England) 2023 dengan langkah kanan.

Pemain yang menghuni ranking ke-4 dunia itu berhasil melakar kemenangan ke atas pemain Thailand, Sitthikom Thammasin dengan mudah dalam pertarungan di Pusingan 32, semalam.

YONEX All England Open Badminton Championships 2023MS – R3221 21 🇲🇾LEE Zii Jia🥇

— BWFScore (@BWFScore) March 15, 2023

Pertarungan yang berlangsung dalam masa sekitar setengah jam itu berkesudahan dengan Zii Jia meraih kemenangan secara “straight set” dengan skor 21-12 dan 21-15 sekaligus mara ke Pusingan 16.

Sementara itu, perseorangan No.2 Jepun, Kenta Nishimoto menanti Zii Jia di peringkat tersebut selepas berhasil meraih kemenangan ke atas pemain Kanada, Brian Yang juga secara “straight set” dengan skor 21-16 dan 21-14.

YONEX All England Open Badminton Championships 2023MS – R3221 21 🇯🇵Kenta NISHIMOTO🏅16 14 🇨🇦Brian YANG

— BWFScore (@BWFScore) March 15, 2023

Sebagai rekod, Zii Jia dan Kenta telah bertemu sebanyak lima kali di pentas kejohanan antarabangsa sebelum ini.

Zii Jia dilihat mempunyai rekod yang baik bertemu Kenta dengan melakar empat kemenangan daripada lima pertemuan terbabit.

Menariknya, pertemuan terakhir mereka turut berlangsung dalam kejohanan All England pada edisi lalu yang menyaksikan Zii Jia meraih kemenangan secara “straight set” 21-16 dan 21-17 di Pusingan 32.

Satu-satunya kemenangan dilakar oleh Kenta adalah ketika pertemuan pertama mereka dalam acara berpasukan di temasya Sukan Asia 2018.

Featured Image: Victor & Instagram Kenta Nishimoto


Shah Firdaus & Fadhil Zonis Sah Sertai Kejohanan Berbasikal Trek Dunia 2021

Pelumba basikal trek yang menyertai temasya Sukan Olimpik Tokyo 2020, Muhammad Shah Firdaus Sahrom mengesahkan dirinya akan mengambil bahagian dalam Kejohanan Berbasikal Trek Dunia 2021 yang akan berlangsung pada penghujung Oktober kelak.

Menemani dirinya adalah seorang lagi pelumba muda berusia 23 tahun, Muhammad Fadhil Mohd Zonis.

Walaupun Fadhil tidak menyertai temasya Olimpik baru-baru ini, dia merupakan pelumba muda yang sedang meningkat namanya. Bulan Mei lalu, Fadhil telah memenangi pingat emas dalam acara keirin Piala Negara-Negara UCI 2021 yang berlangsung di Hong Kong.

Shah mengesahkan menyertai kejohanan dunia ini selepas dia pulih sepenuhnya daripada kecederaan di bahagian rusuk kirinya yang menimpanya semasa beraksi dalam acara keirin di Veledrom Izu, Ogos lalu.

Baca: Shah Firdaus ‘Comeback’ Dalam Kesakitan Tempah Tiket Ke Suku Akhir Keirin

“Saya perlu masa sebulan untuk pulih akibat hentakan yang dialami di Olimpik Tokyo. Sebelum ini, hendak bernafas pun saya rasa rasa sakit dan batuk namun kini keadaannya sudah baik.

“Alhamdulillah, keadaan saya kini sudah 100 peratus pulih dan bersedia untuk berlumba. Memandangkan kejohanan di Perancis merupakan penutup tahun ini, saya memilih untuk menyertainya.

“Saya akan berlepas ke Perancis pada 10 Oktober bersama rakan sepasukan Muhammad Fadhil Mohd Zonis. Saya akan melakukan yang terbaik dan mengharapkan sokongan rakyat Malaysia,” katanya seperti dipetik daripada Sinar Harian.

Baca: Beri Peluang Pelumba Muda Sertai Kejohanan Dunia, Azizul Mahu Tumpu Sukan Komanwel & Asia 2022

Untuk makluman semua, Kejohanan Berbasikal Trek Dunia 2021 anjuran Kesatuan Berbasikal Antarabangsa (UCI) ini akan dilangsungkan di Velodrome Couvert Regional Jean-Stablinski atau lebih dikenali sebagai Le Stab bertempat di Roubaix, Perancis.

Sementara itu, jaguh berbasikal negara dan pemenang pingat perak Olimpik 2020 dalam acara keirin, Dato’ Azizulhasni Awang telah membuat keputusan untuk tidak menyertai kejohanan dunia pada tahun ini dan memberi peluang kepada pelumba muda.

Featured Image:  Instagram @shahfirdaus95 & SDF Track Team


Sabah Dapat Tajaan Lotto RM2.4 Juta, Kedah Diberikan RM1.1 Juta Semusim

Pasukan berpangkalan di kepulauan Borneo iaitu Sabah FC mendapat tajaan yang lumayan sebanyak RM2.4 juta untuk mengharungi Liga Malaysia 2022 daripada jenama pakaian sukan dari Itali, Lotto.

Perkembangan menarik buat skuad yang terkenal dengan julukan The Rhinos itu dimaklumkan sendiri oleh pihak Lotto Malaysia menerusi satu muat naik di media sosial mereka, pada hari ini.

“Cabaran bagi tahun 2022, Lotto Malaysia juga akan diterajui oleh Sabah Football Club dengan jumlah tajaan bernilai RM2.4 juta.

“Dengan kerjasama dua hala ni, Lotto Malaysia berharap dapat menaikkan semangat pasukan Sabah FC dan peminat negeri di bawah bayu untuk memberikan persembahan terbaik sepanjang saingan musim baharu.” tulis kenyataan rasmi oleh Lotto.

Ini merupakan satu suntikan tambahan buat Sabah selepas mendapat bimbingan bekas pengendali skuad kebangsaan, Datuk Ong Kim Swee yang melakukan revolusi besar-besaran.

Kedatangan Kim Swee membolehkan Sabah membawa masuk beberapa pemain tempatan ternama seperti Baddrol Bakhtiar, Rizal Ghazali, Irfan Fazail, Khairul Fahmi Che Mat dan beberapa yang lain lagi.

KDA FC TERIMA TAWARAN TAJAAN PAKAIAN SUKAN LOTTO SPORT ITALIA BAGI MUSIM 2022 & 2023 MELIBATKAN NILAI TAJAAN RM2.2 JUTAInfo penuh: https://t.co/FKnZCn8UXoTerima kasih di atas kepercayaan untuk terus bekerjasama di musim 2022!#kdafc #lottoitalia #2022season #kit @lottosport pic.twitter.com/lm0tyL4u2z

Sementara itu, Lotto Malaysia turut mengumumkan meneruskan penajaan ke atas sebuah lagi pasukan yang beraksi di pentas Liga Super iaitu Kedah Darul Aman FC.

Pasukan yang bakal beraksi di pentas Piala AFC 2022 ini diberikan tajaan secara keseluruhan dengan nilai RM1.1 juta semusim dengan pilihan untuk melanjutkannya pada musim 2023.

Nilai tajaan ini merangkumi wang tunai dan dalam bentuk barangan bagi kegunaan skuad Liga Super, Piala Presiden, Piala Belia dan skuad bawah 17 tahun (B-17).


King’s Cup: Malaysia Singkir Tuan Rumah Di Hadapan Penyokong Sendiri

Kehadiran semula Malaysia dalam saingan King’s Cup kali ini diserikan dengan menyingkirkan tuan rumah, Thailand di peringkat separuh akhir.

Skuad Harimau Malaya kendalian Kim Pan-gon melakar kejayaan tersebut dengan memenangi penentuan sepakan penalti.

Sebelum itu, ketika beraksi selama 90 minit permainan, Malaysia terlebih dahulu membuka jaringan menerusi “wing-back” kiri, La’vere Corbin-Ong pada babak pertama.

48th King's Cup 2022 | Khamis, 22 September 2022

THAILAND 🇹🇭 1-1 🇲🇾 MALAYSIA

⚽ Pansa Hemviboon 90'+5⚽ La'Vere Corbin-Ong 32'

▶ Malaysia menang penentuan sepakan penalti 5-3 & layak ke final bertemu Tajikistan#FAM #HarimauMalaya #KingsCup48 #KC2022 pic.twitter.com/ebwfuxWFsl

— FA Malaysia (@FAM_Malaysia) September 22, 2022

Thailand yang beraksi sambil disaksikan penyokong sendiri di 700th Anniversary Stadium, Chiang Mai cuba menterbalikkan kedudukan tersebut pada babak kedua dengan meningkatkan asakan ke arah gawang Malaysia.

Kekebalan penjaga gol negara, Ahmad Syihan serta kekentalan barisan pertahanan yang diketuai Dion Cools berhasil mengekang hampir keseluruhan percubaan skuad Gajah Perang.

Sayangnya ianya tetap bocor di penghujung permainan hasil jaringan Pansa Hemviboon sekaligus menjadikan perlawanan berakhir dengan keputusan 1-1.

Dengan kemenangan ini, Malaysia berhasil melayakkan diri ke perlawanan akhir dan bertemu Tajikistan pada 25 September kelak.

Manakala Thailand pula akan bertemu Trinidad & Tobago untuk merebut tempat ketiga.

Featured Image: Football Association of Malaysia


KPT Tubuh Persatuan Bola Sepak Universiti Malaysia (MUFA)

Dalam satu majlis yang dilangsungkan pada hari ini, Kementerian Pengajian Tinggi (KPT) melancarkan penubuhan sebuah badan induk bola sepak iaitu Persatuan Bola Sepak Universiti Malaysia (MUFA).

Menurut Timbalan Ketua Setiausaha (Dasar) KPT, Dr. Mohd Zabri Yusoff yang berucap semasa majlis pelancaran berkata, KPT merupakan satu hub yang besar dalam melahirkan pemain bola sepak berkebolehan di negara ini.

Sebagai contoh, Liga Bola Sepak Institut Pengajian Tinggi (IPT) yang bermula pada tahun 2010 muncul sebagai liga kedua terbesar selepas saingan yang dianjurkan oleh Malaysian Football League (MFL). Liga ini turut melahirkan nama-nama besar bola sepak negara seperti Amiridzwan Taj, Bunyamin Omar, Mahali Jasuli dan K. Reuben.

“Seiring dengan itu, tadbir urus pengurusan bola sepak di universiti perlu diperkasakan. Ini dapat dilaksanakan melalui usaha menubuhkan persatuan bola sepak yang diiktiraf.

“Langkah ini penting bagi memastikan setiap aktiviti bola sepak di IPT dapat dilaksanakan dengan lebih teratur termasuklah dari aspek yang melibatkan kontrak pemain, kepengadilan, sistem pertandingan dan sebagainya.” katanya di dalam majlis yang turut disiarkan secara dalam talian menerusi Facebook Kementerian Pengajian Tinggi, pagi tadi.

Difahamkan, langkah menubuhkan MUFA mula digerakkan sejak tahun 2020 dan pada bulan Ogos 2021 yang lalu, MUFA telah berjaya didaftarkan.

“Pendaftaran ini membuka satu lembaran sejarah baharu sukan bola sepak khususnya di IPT. MUFA akan bernaung di bawah badan induk bola sepak negara iaitu Persatuan Bola Sepak Malaysia (FAM) dan rentetan itu juga semua pasukan atau kelab bola sepak IPT akan bernaung di bawah MUFA.” tambahnya lagi.

Dalam majlis yang sama, Dr. Zabri turut melancarkan sebuah kejohanan bola sepak yang dinamakan sebagai Pra-U Cup 2021. Ianya bakal dilangsungkan bermula 20 hingga 28 November bertempat di Akademi Mokhtar Dahari (AMD) Gambang, Pahang.

Kejohanan edisi sulung ini akan disertai oleh lima buah pasukan iaitu AMD A, AMD B, Akademi Bola Sepak Felda, Akademi Bola Sepak Terengganu dan Malaysian University Football Team (MUFT).

“Penganjuran kejohanan Pra-U Cup 2021 ini merupakan satu detik permulaan untuk KPT dalam memperkasakan keupayaan pemain di peringkat belia dengan beraksi dalam satu kejohanan yang kompetitif.

“Kejohanan ini akan memberikan satu ruang yang luas kepada pemain-pemain belia yang berada di akademi bola sepak terpilih di negara ini dan juga di sekolah-sekolah sukan untuk memperagakan bakat mereka sebelum layak bermain di peringkat yang lebih tinggi.” jelasnya.

Di dalam ucapannya, Dr. Zabri sempat merakamkan ucapan terima kasih kepada ahli akademik dan pengulas bola sepak, Dr. Pekan Ramli yang tidak kering idea untuk memastikan program-program baharu terus dilaksanakan.

Featured Image: Kementerian Pengajian Tinggi


5 Pemain Muda Berbakat Yang Diangkat oleh Ronald Koeman

Ronald Koeman baru sahaja diumumkan sebagai ketua jurulatih baharu kelab gergasi Sepanyol, FC Barcelona menggantikan Quique Setien yang dipecat baru-baru ini.

Jurulatih berpengalaman berusia 57 tahun ini memulakan kerjaya kejurulatihannya sebagai penolong jurulatih di Barcelona pada tahun 1997 sebelum melatih pelbagai pasukan di eropah.

Salah satu falsafah menarik mengenai Koeman dalam melatih mana-mana pasukan, beliau suka mengangkat pemain-pemain muda berbakat untuk membarisi kesebelasan utama skuadnya.

Hasil daripada sentuhan Koeman tersebut, beberapa daripadanya berhasil mencapai potensi penuh dan menempatkan diri kalangan pemain terbaik dunia masa kini. Berikut adalah senarai lima pemain tersebut:

Pemain kelahiran Nairobi, Kenya ini menyertai Southampton FC pada tahun 2013 iaitu setahun sebelum ketibaan Ronald Koeman. Musim pertamanya tidak memberikan impak yang besar kepada pasukan kerana ditimpa kecederaan walaupun diturunkan sebanyak 24 kali dalam saingan bola sepak Inggeris.

Bagaimanapun apabila Koeman tiba di Stadium Saint Marry pada Jun 2014, segala-galanya berubah. Defensive midfielder yang berumur 23 tahun ketika itu dijadikan tonggak utama skuad Koeman dan dia telah memberikan impak yang lebih besar kepada Southampton. Dia berhasil membuat penampilan sebanyak 32 kali dan menjaringkan 3 gol.

Wanyama meneruskan kecemerlangan yang masa musim berikutnya, di mana Southampton mengakhiri saingan Liga Perdana Inggeris (EPL) di tangga ke-6 – pencapaian terbaik The Saints dalam sejarah. Prestasinya menarik perhatian kelab berpangkalan di London, Tottenham Hotspur dan dia dibeli pada harga 11 juta pound selain ditawarkan kontrak selama 5 tahun.

Dominic Calvert-Lewin adalah penyerang berbakat kelahiran England. Merupakan graduan akademi Sheffield United dan dia ditandatangani oleh Everton pada tahun 2016 – tahun yang sama Ronald Koeman dilantik menjadi pengurus Everton.

Koeman tidak menunggu lama untuk menurunkan penyerang berusia 19 tahun ketika itu dalam beberapa perlawanan. Walaupun bergelut dengan sedikit masalah kecederaan pada musim pertamanya bersama skuad The Toffees, Calvert masih meraih 11 penampilan dan menjaringkan satu gol.

Bagaimanapun, saingan musim berikutnya – musim 2017/18 – menyaksikan Koeman dipecat daripada jawatan pengurus Everton pada bulan oktober. Akan tetapi, pengganti Koeman meneruskan kesinambungan menggunakan Calvert sebagai salah seorang penyerang utama Everton di musim 2017/18.

Hasilnya Calvert yang berusia 20 tahun ketika itu telah melakukan 40 penampilan dan menjaringkan 7 gol.

Sebelum pemain muda Belanda ini menjadi sensasi ketika saingan Liga Juara-Juara UEFA 2018/19, Ronald Koeman yang menjadi ketua jurulatih skuad kebangsaan Belanda telah memberikan aksi debut antarabangsa kepada de Jong ketika menentang Peru pada september 2018.

Ketika itu, de Jong yang berumur 21 tahun diturunkan menggantikan Georginio Wijnaldum pada separuh masa kedua. Kemasukannya berhasil memberikan satu assist kepada Memphis Depay sekaligus membantu Belanda bangkit dan memenangi perlawanan dengan keputusan 2-1.

Semenjak itu, de Jong menjadi tonggak utama buat skuad Oranje sehingga ke hari ini dan kini merupakan pemain FC Barcelona di bawah kendalian Koeman.

Ronald Koeman merupakan individu yang berperanan membawa Sadio Mane yang berusia 22 tahun ketika itu ke Southampton pada september 2014. Sebelum itu Mane merupakan pemain Red Bull Salzburg yang bersaing dalam kancah Liga Austria.

Walaupun pertama kali beraksi di Liga Perdana Inggeris (EPL), itu tidak menghalang Koeman daripada memberikan kepercayaan kepada Mane untuk mengisi tempat dalam kesebelasan utama skuadnya. Mane berjaya menjaringkan 10 gol daripada 32 penampilannya dalam keseluruhan pertandingan.

Musim berikutnya, Mane tampil lebih garang di hadapan gol dengan menggungguli carta penjaring terbanyak Southampton dengan rekod 15 gol daripada 40 penampilan dan membantu The Saints menamatkan saingan Liga Perdana Inggeris (EPL) di tangga ke-6.

Pada jun 2016, Mane telah ditandatangani oleh Liverpool pada harga 34 juta pound dan bersama The Kop kendalian Jurgen Klopp, dia telah menjulang tahkta EPL, Liga Juara-Juara UEFA dan Piala Dunia Kelab.

Pertahanan tinggi lampai kelahiran Belanda ini juga merupakan pemain yang dibeli sendiri oleh Ronald Koeman ketika mengemudi Southampton. Koeman mendapatkan khidmat van Dijk yang berumur 24 tahun pada ketika itu daripada kelab liga Scotland, Celtic.

Sepertimana Sadio Mane, pertahanan dengan ketinggian 1.93 meter ini turut menjadi tonggak utama Koeman sejak tiba di Stadium Saint Marry. Mempunyai kelebihan fizikal, kaki kanan yang kuat serta kelajuan, van Dijk perlahan-lahan membina reputasinya sebagai pertahanan kental Liga Perdana Inggeris (EPL) dan menyukarkan penyerang-penyerang melepasinya.

Januari 2017 van Dijk yang juga kapten Southampton dibeli oleh Liverpool dengan harga 75 juta pound. Kehadirannya telah berjaya membantu Liverpool merangkul kejuaraan EPL, Liga Juara-Juara UEFA dan Piala Dunia Kelab. Pada tahun 2019 van Dijk hampir-hampir memenangi anugerah individu iaitu Ballon d’Or namun tewas kepada penyerang Barcelona, Lionel Messi.


Tiada Kelibat K. Rajagobal di Pentas Piala AFF Suzuki 2020

Kelibat pengendali skuad kebangsaan Brunei Darussalam, Datuk K. Rajagobal tidak akan kelihatan di kejohanan Piala AFF 2020 yang akan berlangsung di Singapura pada bulan hadapan.

Hal ini kerana Persatuan Bola Sepak Brunei Darussalam (NFABD) telah memaklumkan kepada Persekutuan Bola Sepak ASEAN (AFF) menarik diri daripada beraksi di pusingan kelayakan menentang Timor Leste pada 1 Disember kelak.

Menurut laman sesawang rasmi AFF, Presiden NFABD, Pengiran Haji Matusin Pengiran Haji Matasan memaklumkan Brunei berbuat demikian kerana mengalami kesukaran untuk membuat persiapan ekoran pandemik Covid-19 yang melanda.

Brunei Darussalam withdraw from upcoming AFF Suzuki Cup 2020 qualifier https://t.co/fM7BzHgfdU

Sehubungan itu, penarikan diri oleh Brunei ini membolehkan Timor Leste mara ke pusingan akhir Piala AFF 2020 dengan melengkapkan Kumpulan A secara automatik.

Kini, Kumpulan A terdiri daripada Thailand, Myanmar, Filipina, Singapura dan Timor Leste. Sementara itu, Kumpulan B pula diisi oleh Vietnam, Malaysia, Indonesia, Kemboja dan Laos.

Untuk makluman semua, Rajagobal atau dikenali sebagai ‘King Gobal’ merupakan ketua jurulatih skuad kebangsaan Malaysia bermula tahun 2009 sehingga 2013.

Rajagobal mencipta rekod sebagai satu-satunya ketua jurulatih skuad kebangsaan Malaysia yang berjaya membimbing skuad Harimau Malaya menjulang trofi Piala AFF setakat ini apabila berjaya mengalahkan Indonesia pada perlawanan akhir pada edisi 2010.

Featured Image: Malaysian Football League


Ketua Jurulatih Basikal Trek, John Beasley Sedia Sambung Kontrak Namun Bersyarat

Ketua jurulatih basikal trek negara, John Beasley bersedia untuk melanjutkan kontraknya bersama skuad negara namun ianya perlulah merangkumi beberapa syarat.

Menurut laporan Berita Harian, antara syarat-syarat yang diletakkan adalah  menawarkan tempoh kontrak merangkumi satu kitaran Sukan Olimpik iaitu sehingga tahun 2024 serta mengekalkan staf kejurulatihannya.

Untuk makluman semua, kontrak sedia ada jurulatih kelahiran Australia ini bakal tamat pada penghujung tahun ini.

“Sebenarnya saya tidak bimbang mengenai kontrak kerana ia di luar kawalan saya.

“Jika Malaysia menawarkan kontrak baharu kepada saya, ia perlulah merangkumi satu kitaran Olimpik dan jika saya perlu berpindah ke Malaysia, sesuatu yang memang saya mahu lakukan, saya fikir perlu beri masa untuk saya menguruskan beberapa perkara seperti menyewakan rumah saya di Australia.

“Saya juga mahukan pasukan saya kekal, jika kami berpisah kami tidak akan mampu untuk mencapai matlamat yang sudah ditetapkan.

“Saya perlukan khidmat Mohd Izham Bin Mohamad bersama saya. Izham adalah pengurus prestasi tinggi yang paling bijak dan sentiasa bekerja keras. Dia adalah watak penting di sebalik kejayaan pasukan saya,” katanya seperti dipetik daripada akhbar tersebut.

The team behind the success of our Olympic Cycling Team. Proud ❤From right John Beasley: Head coach of the team. Harnizam Basri: Assistant coach Izham Mohd – Superb team manager Chee Lee Ming: Exercise physiologist Molly: Sport massure DR Scott Gardner: Sport Scientist pic.twitter.com/JR3x0ruPXn

Sebagai rekod, Beasley telah berkhidmat bersama skuad basikal negara sejak tahun 2006.

Menerusi sentuhan magisnya, dia telah berjaya membentuk Dato’ Azizulhasni Awang menjadi antara pelumba terbaik dunia dan menjadi pelumba basikal trek pertama negara yang memenangi pingat di Sukan Olimpik serta muncul juara dunia pada tahun 2017.

Bukan itu sahaja, hasil sentuhan Beasley turut melahirkan beberapa pelumba muda yang berpontensi untuk menggegarkan pentas antarabangsa di masa hadapan seperti Muhammad Shah Firdaus Sahrom dan Muhammad Fadhil Mohd Zonis.

Selain itu, Beasley juga dilaporkan menyatakan kesediaan untuk memainkan peranan yang lebih besar bersama skuad basikal trek negara.

“Apa peranan yang akan diberikan kepada saya, ia bukanlah keputusan saya. Namun, saya bersedia untuk memikul tanggungjawab sebagai Pengarah Prestasi Tinggi sekiranya jawatan itu diwujudkan,” tambahnya lagi.

Featured Image: Azizulhasni Awang Twitter


Bukan JDT Atau Selangor Tetapi Sumareh Pilih Kelab Thai, Police Tero FC?

Penyerang naturalisasi kebangsaan, Mohamadou Sumareh yang menamatkan kontraknya bersama Pahang dilaporkan bakal berhijrah ke kelab Liga Thai, Police Tero FC.

Sumareh dilaporkan menamatkan kontraknya menggunakan klausa 8.7 yang memperuntukkan kepada pemain untuk menamatkan kontrak sekiranya tidak dibayar gaji lebih daripada sekali.

Sebelum itu, dia didedahkan oleh ketua jurulatih Pahang, Dollah Salleh tidak turun menjalani latihan bersama pasukan selama hampir sebulan.

Tiada kelibatnya di atas padang mahupun di bangku simpanan ketika perlawanan minggu kelima CIMB Liga Super di antara Pahang dan Johor Darul Ta’zim (JDT), jumaat lalu.

Maka timbul desas-desus penyerang berasal dari Gambia itu bakal menyertai samada juara Liga Super sebanyak enam kali, JDT atau pasukan berpangkalan di Lembah Klang, Selangor.

Bagaimanapun, sebuah media berpangkalan di Thailand, Buaksib mendedahkan Sumareh telah diikat oleh pasukan yang bersaing di dalam kancah Liga 1 Thailand, Police Tero FC.

Perkara ini dikuatkan lagi dengan teaser yang dibuat oleh Facebook Pages rasmi kelab tersebut, empat hari lalu.

Bayangan yang mereka berikan, “Pemain itu merupakan penjaring gol (ketika) menentang (skuad kebangsaan) Thailand.” tulis kenyataan Police Tero FC di laman sosial mereka.

Seperkara lagi, Thailand mengumumkan membuka jendela perpindahan khas dari 25 ogos sehingga 7 september 2020, sebelum meneruskan kembali saingan liga pada 12 september.

Justeru, kelab-kelab di Thailand boleh mendapatkan pemain-pemain baharu bagi memperkukuhkan pasukan mereka untuk mengharungi baki saingan liga musim ini.

Namun sehingga kini, tiada sebarang makluman rasmi samada daripada Sumareh atau pihak Police Tero FC.

Untuk rekod, Sumareh merupakan penjaring gol ketika bermain mewakili skuad Harimau Malaya ketika menentang Thailand dalam aksi kelayakan Piala Dunia 2022/Piala Asia 2023 di Stadium Nasional Bukit Jalil, tahun lalu.

Perlawanan tersebut berakhir dengan kemenangan 2-1 memihak kepada pasukan tuan rumah, Malaysia.

Untuk makluman, bekas pertahanan JDT yang juga pemain skuad kebangsaan, Dominic Tan juga merupakan pemain yang beraksi beraksi bersama pasukan Police Tero FC.


Astro Siar Perlawanan Liga Malaysia Secara HD

Penganjur bola sepak tempatan, Malaysian Football League (MFL) mengumumkan televisyen berbayar, Astro dan stesen televisyen milik kerajaan, Radio Televisyen Malaysia (RTM) menjadi Rakan Penyiar Rasmi dan Rakan Penyiar Liga Malaysia 2023 masing-masing.

Susulan pengumuman ini, kesemua perlawanan yang melibatkan saingan Piala Sultan Haji Ahmad Shah (Perlawanan Sumbangsih), Liga Super, Piala FA dan Piala Malaysia akan disiarkan Astro dalam definisi tinggi (HD).

Astro and Malaysian Football League (MFL) @mfl_my are delighted to announce that they have entered a strategic partnership to champion Malaysian football. Astro is the official broadcaster of MFL’s Liga Malaysia competitions for the next 3 seasons! https://t.co/OoxuHgsrQh pic.twitter.com/DezAkKqdTu

— Astro (@astroonline) February 1, 2023

Selain itu, kesemua perlawanan terbabit turut boleh ditonton menerusi platform linear (TV), On Demand dan Astro GO.

Dimaklumkan, kolaborasi MFL dan Astro ini berlangsung selama tiga tahun sekaligus menyaksikan mereka akan menyiarkan perlawanan-perlawanan bola sepak tempatan sehingga tahun 2025. Jalinan kerjasama ini dimulakan dengan aksi melibatkan Johor Darul Ta’zim (JDT) menentang Terengganu FC pada 24 Februari nanti.

. @RTM_Malaysia Rakan Penyiar Liga Malaysia 2023.

Saksikan 75 perlawanan Liga Malaysia 2023 siaran langsung pada waktu sebenar perlawanan.#MalaysiaMadani pic.twitter.com/wFapDEwx5B

— Fahmi Fadzil 🇲🇾 (@fahmi_fadzil) February 1, 2023

Sementara itu, stesen televisyen milik kerajaan, Radio Televisyen Malaysia (RTM) akan menyiarkan sebanyak 75 perlawanan secara langsung bagi musim ini.

Menteri Komunikasi dan Digital, YB Fahmi Fadzil berkongsikan perlawanan-perlawanan tersebut akan disiarkan di saluran TV2, Sukan RTM, TV Okey serta secara penstriman langsung melalui aplikasi RTMKlik.


Piala AFF: Kemarau Kemenangan Thailand Di SNBJ Sejak 2014 Kekal Berpanjangan

Kemarau kemenangan melibatkan skuad bola sepak jiran tetangga, Thailand ketika menentang Malaysia di Stadium Nasional Bukit Jalil (SNBJ) sejak Disember 2014 terus berpanjangan sehingga ke hari ini.

Rekod itu kekal apabila Malaysia bimbingan Kim Pan-gon berhasil mencetak kemenangan ke atas skuad berjulukan Gajah Perang itu dalam perlawanan separuh akhir pertama Piala AFF Mitsubishi Electric 2022, sebentar tadi.

Malaysia yang terkenal dengan julukan Harimau Malaya meraih kemenangan dengan keputusan 1-0 hasil jaringan penyerang sayap, Faisal Halim pada babak pertama setelah menerima ‘assist’ oleh bek kiri, Ruventhiran.

Separuh Akhir 1 Piala Mitsubishi Electric AFF 2022 | Sabtu, 7 Januari 2023

MALAYSIA 🇲🇾 1-0 🇹🇭 THAILAND

▶ Separuh Akhir 2 di Bangkok pada Selasa, 10 Januari 2023#FAM #HarimauMalaya #AFFMitsubishiElectricCup2022 pic.twitter.com/3xxi7jXlJi

— FA Malaysia (@FAM_Malaysia) January 7, 2023

Walaupun Malaysia yang berhasil meraih kemenangan namun perlawanan yang dihadiri oleh 59,000 penonton ini menyaksikan Thailand bimbingan Alexandre Polking mendominasi hampir sepanjang 90 minit permainan.

Selain itu, mereka turut mendominasi daripada segi jumlah percubaan ke arah gawang lawan berbanding Malaysia. Akan tetapi, Thailand terpaksa akur menerima kekalahan ekoran gagal menukar peluang-peluang yang dicipta itu kepada jaringan gol.

Kemenangan 1-0 secara agregat yang dicipta Malaysia ini secara langsungnya turut mengekang Thailand daripada mengutip sebarang jaringan di tempat lawan (away goal) sebelum beraksi dalam perlawanan timbal balik di tempatnya kelak.

Untuk makluman semua, peraturan jaringan di tempat lawan masih digunapakai dalam kejohanan Piala AFF Mitsubishi Electric kali ini.

Sebagai tambahan, kedua-dua pasukan akan turun berentap dalam perlawanan timbal balik pada Selasa (10 Januari) bertempat di Stadium Thammasat.

Featured Image: Syamil Rosli | PFA Malaysia


Kelayakan Piala Asia B-23: Nik Akif Tabah & Tetap Terbang ke Mongolia

Walaupun kehilangan bapa yang tercinta, pemain tengah Terengganu FC, Nik Akif Syahiran bersikap tabah dan kekal bersama skuad Harimau Muda bagi mengharungi kelayakan Piala Asia Bawah 23 Tahun (B-23).

Menurut makluman oleh Pengurus Terengganu FC, Zulfadli Rozi memaklumkan pemain berusia 22 tahun itu telah tiba di Lapangan Terbang Sultan Abdul Aziz Shah, Subang Jaya tengah hari tadi.

Nik Akif told he just arrived at Subang airport and will travel with the rest of U22 squad to Mongolia.. tough boy 💪🖤🤍🇲🇾💯

Nik Akif akan bersama-sama 21 pemain yang lain akan berlepas dari Lapangan Terbang Antarabangsa Kuala Lumpur (KLIA) ke Ulaanbaatar, Mongolia pada malam ini.

Sementara itu, seorang lagi pemain yang beraksi dalam kancah bola sepak Jerman, Annil Vigneswaran akan terbang terus ke ibu negara Mongolia dan akan menyertai skuad Malaysia di sana.

Untuk makluman semua, skuad Malaysia yang dibimbing oleh Brad Maloney dijadualkan beraksi menentang Laos, Mongolia dan Thailand pada 25, 28 dan 31 Oktober nanti.

AL-FATIHAH buat Allahyarham Nik Mat Yusof ayahanda kepada Pemain TFC, Nik Akif Syahiran. Dimaklumkan, Allahyarham terlibat dalam satu kemalangan pada pagi tadi.Semoga rohnya dicucuri rahmat dan ditempatkan bersama orang yang beriman.#ALFATIHAH#TerengganuFootballClub pic.twitter.com/AVYubyi5GO

Sebagai tambahan, difahamkan, bapa kepada Nik Akif iaitu Allahyarham Nik Mat Yusof meninggal dunia kerana terlibat dalam satu kemalangan pada pagi semalam.

Featured Image: Football Association of Malaysia


Terbuka Denmark: Sze Fei-Nur Izzuddin Mara Ke Separuh Akhir Selepas Menumpaskan Beregu No.7 Dunia

Pasangan beregu negara, Goh Sze Fei dan Nur Izzuddin berhasil mara ke peringkat separuh akhir Terbuka Denmark 2021 selepas menumpaskan beregu No.7 dunia, Fajar Alfian dan Rian Ardianto.

Tiket ke separuh akhir itu diraih oleh Sze Fei-Nur Izzuddin dengan menumpaskan beregu dari Indonesia itu secara ‘straight set’ iaitu 21-18 dan 21-17.

Pasangan yang menghuni tangga ke-26 dunia ini menantikan bakal pemenang perlawanan antara beregu Indonesia, Shohibul Fikri-Bagus Maulana dan Denmark, Kim Astrup-Anders Rasmussen di pentas separuh akhir yang akan berlangsung esok.

Untuk makluman semua, ini merupakan kemenangan pertama yang diraih oleh Sze Fei-Nur Izzuddin ke atas Fajar Alfian-Rian Ardianto dalam sejarah pertemuan mereka.

Sebelum ini, kedua-dua pasangan beregu ini telah bertemu sebanyak tiga kali dan ketiga-tiga perlawanan itu dimenangi oleh Fajar Alfian-Rian Ardianto.

Featured Image: Badminton Photo / Badminton Association of Malaysia


Harga Pasukan Kedah RM30 Juta, Syarikat Dari KL Mahu Beli Sebahagian Saham

Presiden Persatuan Bolasepak Kedah (KFA), Muhammad Sanusi Md Noor meletakkan nilai pasukan Kedah Darul Aman (KDA FC) pada harga RM30 juta.

Sanusi mendedahkan sebuah syarikat berpangkalan di Kuala Lumpur sedang berunding untuk membeli sebahagian daripada saham KDA FC yang dimiliki oleh Perbadanan Menteri Besar Kedah (MBI).

Untuk makluman, setakat hari ini MBI memegang 80% saham pasukan KDA FC manakala baki 20% lagi dipegang oleh KFA.

“Kita akan jual jika (kena) harganya, boleh menyara pasukan bola sepak kita. Setakat ni kita sedang teliti tawaran-tawaran (syarikat) itulah.

“Kita (MBI) ada 80% saham dan 100% (keseluruhan) saham itu kita letak (harga) RM30 juta. Untuk 80% itu kita letak (sekitar) RM26 juta. Kalau dia boleh (bagi) harga tu, kita boleh jual.

“Ada satu syarikat yang akhir-akhir ini bersedia untuk mempertimbangkan untuk membeli 80% daripada 80% saham dimiliki MBI. Dia (syarikat) sedang berunding macam itu.

“Syarikat itu dari Kuala Lumpur dan bukan tauke kosmetik.” katanya dalam sidang media yang disiarkan Warta Kedah pada petang tadi.

Dalam makluman yang sama, Sanusi turut mengumumkan persiapan KDA FC untuk mengharungi saingan musim hadapan sudah berada di fasa terakhir.

Naib juara Liga Super 2020 itu akan mengumumkan barisan kejurulatihan dan pemain-pemain baharu sedikit masa sahaja lagi.


Piala Malaysia: ‘Import Power’ Antara 8 Fakta Menarik Dalam Pertemuan TFC vs PJ City

Pusingan ke-16 saingan Piala Malaysia 2020 turut menemukan dua pasukan Liga Super iaitu Terengganu Football Club (TFC) dan Petaling Jaya City Football Club (PJ City).

TFC yang dibimbing Nafuzi Zain dilihat mempunyai kelebihan untuk memenangi perlawanan ini berdasarkan prestasi semasa selaku pasukan yang menamatkan aksi Liga Super di tempat ketiga dan rekod-rekod terdahulu. Bagaimanapun dengan saingan Piala Malaysia musim ini dimainkan secara format kalah mati, ianya memungkinkan segala keputusan untuk berlaku.

Perlawanan ini dijadualkan berlangsung pada hari sabtu (esok) dengan sepak mula jam 9 malam di halaman rasmi TFC, Stadium Sultan Mizan Zainal Abidin (SMZA), Kuala Terengganu. Kami sajikan kepada anda 8 fakta dan statistik menarik menjelang pertemuan di antara TFC menentang PJ City:

TFC dan PJ City telah bertemu sebanyak lima kali dalam semua pertandingan sejak tahun 2017 dan skuad berpangkalan di pantai timur itu meraih rekod cemerlang dengan meraih empat kemenangan daripada lima perlawanan.

TFC mencatatkan tiga kemenangan berturut-turut dalam tiga perlawanan terakhir. Bagaimanapun TFC tidak pernah merekodkan empat kemenangan berturut-turut sejak Mei 2019.

Selepas tujuh perlawanan tanpa kemenangan, PJ City telah merekodkan dua kemenangan berturut-turut. Namun mereka belum pernah mencatatkan tiga kemenangan berturut-turut sejak Ogos 2019.

TFC telah menjaringkan sekurang-kurangnya tiga gol dalam dua daripada tiga perlawanan terakhir mereka.

Daripada 24 gol yang dijaringkan oleh TFC dalam saingan Liga Super musim ini, 23 daripadanya dijaringkan oleh pemain import iaitu Domonic Da Sylva (9 gol), Lee Tuck (6 gol), Sanjar Shaakhmedov (5 gol) dan Faris Ramli (3 gol). Hanya Rahmat Makasuf muncul satu-satunya penjaring tempatan tunggal musim ini.

Lima daripada sepuluh gol TFC dalam empat perlawanan terakhir mereka dijaringkan oleh kapten pasukan, Lee Tuck.

Daripada 8 penampilan terakhir TFC atau Terengganu dalam saingan Piala Malaysia, hanya tiga kali sahaja mereka layak ke pentas suku akhir. Bagaimanapun, satu daripadanya membolehkan mereka layak ke pentas akhir iaitu pada tahun 2018.

PJ City hanya mempunyai dua penampilan dalam saingan Piala Malaysia setakat ini dan kedua-dua kempen mereka hanya berakhir di peringkat kumpulan sahaja.

Featured Image: Terengganu Football Club


Penyerang Legenda Man Utd Dilantik Menjadi Pengurus Baharu PSV Eindhoven

Bekas penyerang prolifik Manchester United, Ruud van Nistelrooy yang tampil sebanyak 219 kali serta menjaringkan 150 gol bersama skuad The Red Devils bakal berkhidmat sebagai pengurus untuk skuad senior bagi kelab bola sepak di negara kelahirannya.

Menerusi satu makluman rasmi, bekas penyerang yang berusia 45 tahun ini diumumkan sebagai pengurus baharu PSV Eindhoven yang beraksi dalam saingan utama bola sepak Belanda, Eredivisie.

Nama Nistelrooy juga tidak asing dengan PSV. Sebelum menyertai Man Utd, Nistelrooy mencipta nama bersama kelab ini dengan membuat 90 penampilan dan menjaringkan 77 gol.

Dimaklumkan, Nistelrooy akan bertugas sebagai pengurus skuad Rood-Witten ini bermula musim 2022-23 kelak. Kehadiran Nistelrooy adalah untuk mengisi kekosongan yang ditinggalkan oleh Roger Schimdt yang tidak memperbaharui kontrak setelah tamatnya musim ini.

Untuk pengetahuan semua, Nistelrooy yang mengumumkan persaraan sebagai pemain pada tahun 2012 sudah terlibat dalam bidang kejurulatihan sebagai pengurus skuad pelapis PSV sekitar tiga musim yang lalu.

Sebelum itu, Nistelrooy pernah bersama barisan kejurulatihan skuad kebangsaan Belanda bermula tahun 2014 sehingga 2016. Ketika itu, dia menjadi penolong jurulatih kepada Guus Hiddink.

Sebagai tambahan, selain beraksi bersama Man Utd dan PSV, Nistelrooy juga pernah menyarung jersi gergasi La Liga, Real Madrid. Bersama skuad Los Blancos, Nistelrooy membuat 96 penampilan serta merekodkan 64 jaringan gol.


Bekas Penjaga Gol Import Sri Pahang Kembali Ke Liga Perancis – Kontrak 3 Musim

Sekitar awal Januari tahun lalu, Sri Pahang FC mengumumkan mendapatkan khidmat penjaga gol import tinggi lampai yang mempunyai pengalaman beraksi dalam kancah Ligue 1 Perancis serta Liga Europa, Mamadou Samassa.

Bagaimanapun, setelah membuat penampilan sebanyak 26 kali dalam pelbagai pertandingan bersama Sri Pahang, jodoh penjaga gol berketinggian 1.98 meter (m) ini bersama skuad berjulukan Tok Gajah menemui titik noktah pada penghujung musim lalu.

Perceraiannya bersama Sri Pahang membuatkannya berstatus ejen bebas (free agant) tanpa sebarang kelab menjangkau selama hampir enam bulan. Namun begitu, status tersebut berakhir apabila khidmat pemain berusia 33 tahun ini kembali diikat oleh sebuah kelab yang beraksi dalam kancah Ligue 2 iaitu Stade Lavallois Mayenne FC.

𝗨𝗻 𝗿𝗲𝗺𝗽𝗮𝗿𝘁 𝗰𝗵𝗲𝘇 𝗹𝗲𝘀 𝗧𝗮𝗻𝗴𝗼 👋

𝐌𝐚𝐦𝐚𝐝𝐨𝐮 𝐒𝐚𝐦𝐚𝐬𝐬𝐚 est la troisième recrue des Tango !

— Stade Lavallois (@stadelavallois) June 21, 2023

Penyertaan Samassa bersama Stade Lavallois diumumkan secara rasmi menerusi pelbagai platform media sosial kelab berjulukan Les Tango sekitar empat hari lalu.

Dalam pengumuman terbabit, Samassa yang turut pernah beraksi di Turki dan Greece menjadi pemain baharu ketiga diikat oleh Stade Lavallois dengan kontrak selama tiga tahun sekaligus menyaksikannya kekal sehingga ke penghujung musim 2025-26.

Sebagai tambahan, Stade Lavallois menjadi kelab keenam disertai Samassa dalam karier seniornya selepas EA Guignamp, ESTAC Troyes, Sivasspor, APO Levadiakos dan Sri Pahang.

Featured Image: JOHOR Southern Tigers